text:
ETUKULWA 15
Elongelokalunga olo la hokiwa kuKalunga
Mbela omalongelokalunga aeshe okwa hokiwa kuKalunga?
Ongahelipi to dulu okumona mo elongelokalunga lashili?
Oolyelye ve li ovalongelikalunga vashili kombada yedu kunena?
1. Ohatu ka mona ouwa ngahelipi ngeenge ohatu longele Kalunga monghedi ya yuka?
JEHOVA KALUNGA oku na ko nasha nafye neenghono nokwa hala tu mone ouwa mewiliko laye lopahole. Ngeenge ohatu mu longele monghedi ya yuka, ohatu ka kala twa hafa nohatu ka henuka omaupyakadi mahapu monghalamwenyo. Ote ke tu nangeka yo noupuna note ke tu kwafela. (Jesaja 48:17) Ndele ope na omalongelokalunga omafele oo taa ti kutya otaa hongo oshili kombinga yaKalunga. Ndele okwa yooloka neenghono momahongo ao e na sha nokutya Kalunga oye lyelye nosho yo osho ta pula kufye.
2. Ongahelipi hatu dulu okulihonga onghedi ya yuka yokulongela Jehova, nefaneko lilipi tali tu kwafele tu ude ko onghedi omo hatu dulu oku shi ninga?
2 Ongahelipi to dulu okushiiva onghedi yokulongela Jehova oyo i li mondjila? Ino pumbwa okukonakona nokuyelekanifa omahongo omalongelokalunga aeshe. Owa pumbwa ashike okulihonga osho Ombibeli tai hongo lela shi na sha nelongelokalunga lashili. Oku shi faneka: Moilongo ihapu omu na oupyakadi u na sha noimaliwa yoikengelela. Ngeno ou pewe oilonga yokukwata mo oimaliwa ya tya ngaho yoikengelela, ngeno oto ke shi enda ngahelipi? Mbela oto ke lihonga momutwe omaukwatya aeshe oimaliwa yoikengelela? Hasho. Otashi ka kala pandunge okukonakona oimaliwa yo venevene. Ngeenge owa shiiva kutya oimaliwa yo venevene oi li ngahelipi, oto ka dula okukwata mo oyo yoikengelela. Sha faafana, ngeenge otwe lihongo kutya elongelokalunga lashili ola tya ngahelipi, ohatu ka dula okumona mo omalongelokalunga oo oipupulu.
3. Pakupopya kwaJesus, otu na okuninga shike ngeenge otwa hala okukala twa hokiwa kuKalunga?
3 Osha fimana okulongela Jehova monghedi oyo a hokwa. Ovanhu vahapu ova itavela kutya omalongelokalunga aeshe okwa hokiwa kuKalunga, ndele Ombibeli hasho tai hongo ngaho. Inashi wana nokuli okutya ashike kutya otu li Ovakriste. Jesus okwa ti: “Hakeshe ou ta ti kuame: Omwene, Omwene! ta i mouhamba womeulu, ndelenee oye tuu ou ha longo ehalo laTate womeulu.” Onghee hano, opo tu kale twa hokiwa kuKalunga, otu na okulihonga osho Kalunga ta pula kufye noku shi wanifa po. Jesus okwa ula ovo ihava longo ehalo laKalunga a ti kutya “ovakolokoshi.” (Mateus 7:21-23) Ngaashi oimaliwa yoikengelela, omalongelokalunga oipupulu kae na ongushu yasha. Osho shii unene nokuli, oshosho kutya omalongelokalunga a tya ngaho okwa nyika oshiponga filufilu.
4. Eendjovo daJesus di na sha neendjila mbali otadi ti shike, nondjila keshe otai twala peni?
4 Jehova okwa pa keshe umwe kombada yedu omhito yoku ka mona omwenyo waalushe. Ndele opo tu ka kale nomwenyo waalushe mOparadisa, otu na okulongela Kalunga monghedi ya yuka nokukala nonghedi yokukalamwenyo oyo ya hokiwa kuye. Shi nyikifa oluhodi, vahapu ohava anye oku shi ninga. Omolwaasho Jesus a popya a ti: “Indeni mu pite moshivelo sha finana. Osheshi oshivelo oshinene, nondjila oya mbwalangadja ei tai twala mekano, ndele ava tava i mo ovahapu; ndele oshivelo oshinini nondjila oya finana ei tai twala momwenyo, novanini vongaho ovo tave i mono.” (Mateus 7:13, 14) Elongelokalunga lashili otali twala komwenyo waalushe. Omalongelokalunga oipupulu otaa twala kehanauno. Jehova ina hala nande omunhu umwe a ka hanaunwe po, nomolwaasho ta yandje omhito kovanhu keshe pamwe ve lihonge kombinga yaye. (2 Petrus 3:9) Doshili, onghedi omo hatu longele Kalunga otai ti omwenyo ile efyo kufye.
NGHEE TO DULU OKUMONA MO ELONGELOKALUNGA LASHILI
5. Ongahelipi hatu dulu okudidilika mo ovo ve li melongelokalunga lashili?
5 Ongahelipi ‘ondjila oyo tai twala momwenyo’ tai dulu okumonika? Jesus okwa ti kutya elongelokalunga lashili otali ka kala li liwetikile mokukalamwenyo kwovanhu ovo ve li mulo. Okwa ti: “Otamu va koneke koiimati yavo. . . . Omuti keshe muwa ohau ima oiimati iwa.” (Mateus 7:16, 17) Noitya imwe, ovo ve li melongelokalunga lashili otava didilikwa mo omolwomahongo avo nosho yo elihumbato lavo. Nonande inava wanenena nohava ningi omapuko, ovalongelikalunga vashili ve li ongudu ohava kendabala okulonga ehalo laKalunga. Natu konakoneni oinima ihamano oyo tai didilikifa ovo ve li melongelokalunga lashili.
6, 7. Ovapiya vaKalunga ohava tale ko ngahelipi Ombibeli, na Jesus okwa tula po oshihopaenenwa shilipi shi na sha naasho?
6 Omahongo ovapiya vaKalunga okwa kanghamekelwa kOmbibeli. Ombibeli otai ti: “Omishangwa adishe da yandjwa keenghono dOmhepo yaKalunga odi shii kulonga nokukumaida nokupukulula nokutekula mouyuki, omunhu womuKalunga opo a kale a wana nokwa wanenena oshilonga keshe shiwa.” (2 Timoteus 3:16, 17) Omuyapostoli Paulus okwa li a shangela Ovakriste vakwao a ti: “Ondjovo yaKalunga mwe i uda kufye, mwe i tambula hangaashi ondjovo yovanhu, ndelenee ongaashi i li shili ondjovo yaKalunga.” (1 Ovatessaloniki 2:13) Onghee hano, omahongo neenghedi delongelokalunga lashili inae likolelela komataleko ile keenghulunghedi dovanhu. Oye likolelela kEendjovo daKalunga da nwefwa mo, Ombibeli.
7 Jesus Kristus okwa tula po oshihopaenenwa shiwa mokukanghamekela ehongo laye kEendjovo daKalunga. Okwa popya meilikano kuXe womeulu, a ti: “Eendjovo doye odo oshili.” (Johannes 17:17) Jesus okwa li a itavela Eendjovo daKalunga, nakeshe osho kwa li a honga okwa li shi li metwokumwe nado. Luhapu, Jesus okwa li ha ti: “Okwa shangwa.” (Mateus 4:4, 7, 10) Opo nee Jesus oha tofa mo omushangwa. Sha faafana, ovapiya vaKalunga vokunena ihava hongo omadiladilo avo vene. Ova itavela kutya Ombibeli oyo Eendjovo daKalunga, nova kanghamekela filufilu omahongo avo kwaasho tai ti.
8. Oshike sha kwatelwa mokulongela Jehova?
8 Ovo ve li melongelokalunga lashili ohava longele Jehova oye aeke, nohava shiivifa edina laye. Jesus okwa ti: “Omwene Kalunga koye u noku mu twila eengolo, noye aeke u noku mu kalela.” (Mateus 4:10) Onghee hano, ovapiya vaKalunga ohava longele Jehova aeke. Elongelokalunga olo ola kwatela mo okushiivifila ovanhu edina laKalunga kashili nosho yo omaukwatya aye. Exodus 15:3 (OB-1954), ota ti: “Jehova Ofule: edina laye Jehova.” Jesus okwa tula po oshihopaenenwa shi na sha nokukwafela vamwe va shiive Kalunga, ngaashi e shi popya meilikano a ti: “Edina loye onde li hololela ovanhu ava we va pa nge mounyuni.” (Johannes 17:6) Sha faafana, ovalongelikalunga vashili kunena ohava hongo vamwe shi na sha nedina laYe, omalalakano aye nosho yo omaukwatya aye.
9, 10. Omeenghedi dilipi Ovakriste vashili hava ulikilafana ohole?
9 Oshiwana shaKalunga ohashi ulikilafana ohole yashili, yokuhelihola mwene. Jesus okwa ti: “Opo tuu opo aveshe tave mu koneke kutya, nye ovalongwa vange, ngenge mu holafane.” (Johannes 13:35) Ovakriste vonale ova li ve holafane nohole ya tya ngaho. Ohole yopakalunga ohai pondola onhondo oyo hai etifwa keyooloko lopamihoko, lopanghalafano nosho yo lopashiwana nohai hanganifa ovanhu moumwainafana washili nowa kola. (Ovakolossi 3:14) Oilyo yomalongelokalunga oipupulu kai na ohole youmwainafana ya tya ngaho. Otu shi shii ngahelipi? Ohai dipaafana omolwomayooloko opashiwana noopamihoko. Ovakriste vashili ihava kufa ombinga moita va ka dipae ovamwaxe Ovakriste ile ovanhu vakwao. Ombibeli otai ti: “Opo tuu opo tapa shiivika ovana vaKalunga novana vaSatana. Keshe tuu ou iha longo ouyuki, oye ke fi womuKalunga, naau e he hole omumwaxe. . . . Fye otu nokuholafana, tu ha fe Kain, ou a dja momunawii nokwa dipaa ondenge yaye.” — 1 Johannes 3:10-12; 4:20, 21.
10 Doshili, ohole yashili oya kwatela mo shihapu shi he fi ashike okuhadipaa vamwe. Ovakriste vashili ohava longifa efimbo lavo, eenghono davo nosho yo oiniwe yavo nokuhelihola mwene mokukwafelafana nomokutwaafana omukumo. (Ovaheberi 10:24, 25) Ohava kwafelafana momafimbo madjuu, nohava ungaunga navamwe pauyuki. Doshili, ohava tula moilonga omayele Ombibeli e na sha ‘nokuningila aveshe ouwa.’ — Ovagalati 6:10.
11. Omolwashike sha fimana okutambula ko Jesus Kristus e li oo ta longifwa kuKalunga omolwokuxupifa ovanhu?
11 Ovakriste vashili ova tambula ko Jesus Kristus e li oo ta longifwa kuKalunga omolwokuxupifa ovanhu. Ombibeli otai ti: “Kaku namukwao, exupifo la kala muye, osheshi kaku nedina limwe lilili koshi yeulu, la yandjelwa ovanhu omo tu nokuxupifilwa mo.” (Oilonga 4:12) Ngaashi twa mona mEtukulwa eti-5, Jesus okwa yandja omwenyo waye u li ekulilo omolwovanhu ovaduliki. (Mateus 20:28) Natango, Jesus oku li Ohamba ya nangekwa po kuKalunga mOuhamba womeulu oo tau ka pangela edu alishe. Kalunga ota pula yo tu dulike kuJesus nokutula moilonga omahongo aye ngeenge otwa hala oku ka mona omwenyo waalushe. Omolwaasho Ombibeli ya ti kutya: “Ou ta itavele Omona, oye e nomwenyo waalushe; ndelenee ou iha dulika kOmona, ita ka mona omwenyo.” — Johannes 3:36.
12. Okukala tu he fi oshitukulwa shounyuni okwa kwatela mo shike?
12 Ovalongelikalunga vashili kave fi oshitukulwa shounyuni ou. Eshi Jesus a li momhangu koshipala shomupangeli Omuroma Pilatus, okwa ti: “Ouhamba wange kau fi womounyuni ou.” (Johannes 18:36) Kashi na nee mbudi kutya ovashikuli vashili vaJesus ove li moshilongo shilipi, ove li ovapangelwa vOuhamba waye womeulu nokungaha ihava kufa nandenande ombinga moinima younyuni yopapolotika. Ihava kufa ombinga momalipumomumwe ounyuni. Ndele ovalongeli vaJehova ihave lidopo mwaasho vamwe va hoolola okuninga shi na sha nokuya meengudu dopapolotika, okukala va hala okuhoololwa ile okuhoolola. Ndele nonande ovalongelikalunga vashili kave na ombinga moinima yopapolotika, ohava dulika keemhango doilongo omo ve li. Omolwashike mbela? Omolwaashi Eendjovo daKalunga otadi va lombwele va “dulike kovapangeli.” (Ovaroma 13:1) Ngeenge ope na elipumomumwe pokati kaasho Kalunga ta pula naasho omilandu dopapolotika tadi pula, ovalongelikalunga vashili ohava landula oshihopaenenwa shovayapostoli, ovo va tile: “Okudulika kuKalunga ku dule okudulika kovanhu.” — Oilonga 5:29; Markus 12:17.
13. Ovashikuli vashili vaJesus ohava tale ko ngahelipi Ouhamba waKalunga, nohava katuka onghatu ilipi shi na sha nao?
13 Ovashikuli vashili vaJesus ohava udifa kutya Ouhamba waKalunga oo auke tau ka kandula po omaupyakadi ovanhu. Jesus okwa xunganeka a ti: “Evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” (Mateus 24:14) Ponhele yokuladipika ovanhu ve lineekele movapangeli vopanhu shi na sha nokukandula po omaupyakadi avo, ovashikuli vashili vaJesus Kristus ohava udifa kutya Ouhamba waKalunga womeulu oo auke tau ka kandula po omaupyakadi ovanhu. (Epsalme 146:3) Jesus okwe tu honga tu ilikane omolwepangelo olo la wanenena, eshi a ti: “Ouhamba woye nau uye; ehalo loye nali wanifwe kombada yedu yo ngaashi meulu.” (Mateus 6:10) Eendjovo daKalunga oda xunganeka kutya Ouhamba oo womeulu “otau ka nyanyaula notau ka teyaula omauhamba aeshe [oo e li ko kunena] noku a xulifa po, ndelenee owo vene tau ka kala fiyo alushe.” — Daniel 2:44.
14. Elongelokalunga lilipi u wete la wanifa po oiteelelwa yelongelokalunga lashili?
14 She likolelela kwaasho twa dja nokukundafana, lipula kutya: ‘Elongelokalunga lilipi la kanghamekela omahongo alo aeshe kOmbibeli nohali shiivifa edina laJehova? Elongelokalunga lilipi hali ulike ohole yopakalunga, li na eitavelo tali longo muJesus, li he fi oshitukulwa shounyuni nohali udifa kutya Ouhamba waKalunga oo auke tau ka kandula po omaupyakadi ovanhu? Momalongelokalunga aeshe kombada yedu, lilipi po la wanifa po oiteelelwa aishe oyo?’ Oushili otau ulike sha yela kutya elongelokalunga olo, olo Eendombwedi daJehova. — Jesaja 43:10-12.
OTO KA NINGA PO SHIKE?
15. Kakele kokwiitavela kutya Kalunga oko e li, oshike va li ta pula kufye?
15 Inashi wana ashike okwiitavela Kalunga ngeenge otwa hala oku mu hafifa. Doshili, Ombibeli otai ti kutya neendemoni oda itavela kutya Kalunga oko e li. (Jakob 2:19) Ndele osha yela kutya ihadi longo ehalo laKalunga noinadi hokiwa kuye. Opo tu kale twa hokiwa kuKalunga, katu na ashike okwiitavela kutya oko e li, ndele otu na yo okulonga ehalo laye. Otu na yo okutukuka ko komalongelokalunga oipupulu nokutambula ko elongelokalunga lashili.
16. Oshike omunhu e na okuninga po shi na sha nokukufa ombinga momalongelokalunga oipupulu?
16 Omuyapostoli Paulus okwe shi ulika kutya katu na okukufa ombinga momalongelokalunga oipupulu. Okwa shanga a ti: “Djeni mo mokati kavo nye mu liyoolole mo muvo, Omwene osho [ta] ti, nye inamu kuma eshi sha nyata; opo Ame ohandi mu tambula.” (2 Ovakorinto 6:17; Jesaja 52:11) Onghee hano, Ovakriste vashili ohava henuka keshe shimwe osho shi na ekwatafano nelongelokalunga loipupulu.
17, 18. “Babilon shinene” oshike, nomolwashike sha endelela ‘okudja mo musho’?
17 Ombibeli otai ulike kutya omalongelokalunga aeshe oipupulu oku li oshitukulwa shaBabilon shinene.’ * (Ehololo 17:5) Edina olo otali tu dimbulukifa oshilando shonale shedina Babilon, omo omalongelokalunga oipupulu a hovela konima yEyelu lopefimbo laNoa. Omahongo neenghedi dihapu odo di li apeshe kunena momalongelokalunga oipupulu oya hovela muBabilon shonale. Pashihopaenenwa, Ovababilon ova li hava longele oikalunga youkwatatu. Kunena, omalongelokalunga mahapu okwa tala ko Oukwatatu u li ehongo la fimanenena. Ndele Ombibeli otai hongo sha yela kutya ope na ashike Kalunga kashili umwe, Jehova, nosho yo kutya Jesus Kristus Omona waye. (Johannes 17:3) Ovababilon ova li yo va itavela kutya ovanhu ove na omwenyo ihau fi, oo hau xupu po konima ngeenge olutu la fi notau dulu oku ka mona oixuna monhele yokuhepekwa. Kunena, omalongelokalunga mahapu ohaa hongo kutya ovanhu ove na omwenyo ile omhepo ihai fi oyo tai dulu okumona oixuna momundilo woheli.
18 Molwaashi elongelokalunga laBabilon shonale ola tandavela kombada yedu alishe, Babilon Shinene shokunena osha yeleka okutiwa kutya oshi li ouhamba wounyuni womalongelokalunga oipupulu. Kalunga okwa xunganeka yo kutya ouhamba oo womalongelokalunga oipupulu otau ka hanaunwa po ombadilila. (Ehololo 18:8) Mbela ou wete kutya omolwashike sha fimanenena okukala wa tukuka ko koshitukulwa keshe shaBabilon Shinene? Jehova Kalunga okwa hala u “dje mo musho” diva, ofimbo ku na efimbo natango. — Ehololo 18:4.
19. Oto ka mona shike eshi to longele Jehova?
19 Ngeenge owa tokola okweefa po elongelokalunga loipupulu, vamwe otashi dulika va tokole okweefa po okweendafana naave. Ndele mokulongela Jehova pamwe noshiwana shaye, oto ka mona shihapu shi dulife osho to kanifa. Ngaashi ovahongwa vaJesus vonale ovo va li va fiya po oinima imwe ndele tave mu shikula, oto ka kala u na ovamwaxo novamwanyoko vahapu vopamhepo. Oto ka ninga oshitukulwa shoukwaneumbo wa kula womounyuni aushe womamiliyona Ovakriste vashili, ovo tave ke ku ulikila ohole yashili. Oto ka kala yo u na eteelelo likumwifi lomwenyo waalushe ‘mounyuni tau ya.’ (Markus 10:28-30) Konima yefimbo, otashi dulika ovo ve he na ko nasha vali naave omolweitavelo loye va ka konakone osho Ombibeli tai hongo ndele tava ningi ovalongeli vaJehova.
20. Ovo ve li melongelokalunga lashili ove na etimaumbwile lilipi?
20 Ombibeli otai hongo kutya Kalunga ota ka eta mafiku exulilo longhalelo ei yoinima youkolokoshi, ndele te ke i pingena po nounyuni mupe wouyuki oo tau ka pangelwa kOuhamba waye. (2 Petrus 3:9, 13) Itau ka kala tuu ounyuni mukumwifi! Nomonghalelo ipe youyuki ya tya ngaho, otamu ka kala ashike elongelokalunga limwe, sha hala kutya, elongelokalunga lashili. Mbela kashi fi oshinima shopandunge kwoove okukatuka eenghatu odo da pumbiwa okuhovela okweendafana novalongelikalunga vashili paife?
^ okat. 17 Omolwouyelele muhapu shi na sha nokutya omolwashike Babilon Shinene tashi faneke ouhamba wounyuni womalongelokalunga oipupulu, tala Oshiwedelwako, epandja 219-220.


c: text/html

text:
ETUKULWA 20
Okuyandja oikwafa pefimbo loiponga
1, 2. (a) Ovakriste vomuJudea ova li va taalela oupyakadi ulipi? (b) Ovakriste vomuJudea ova li va ulikilwa ngahelipi ohole?
MO 46 O.P. lwaapo, muJudea omwa li mu na ondjala. Moshilongo osho omwa li ashike oikulya inini nondado yayo oya li ya londa pombada, nomolwaasho ovahongwa vaKristus Ovajuda ovo va li muJudea kava li tava dulu oku i landa. Nakaidi kahalwenya okwa li lela ta tapateke. Ashike Jehova okwa li e li pokuningila ovahongwa ovo vomuJudea oshinima osho sha li inashi ningilwa nande onale ovahongwa vamwe. Oshike sha ka ningwa po?
2 Eshi Ovakriste Ovajuda nosho yo vomoiwana imwe, ovo va li muAntiokia, shomuSiria, va uda kutya Ovakriste Ovajuda vomuJerusalem nomuJudea otava mono oixuna, ova ongela oikwafa i tuminwe ovaitaveli vakwao ovo. Opo nee ova hoolola ovamwatate vavali ve shii okulineekelwa, Barnabas naSaulus, va twale oikwafa oyo kovakulunhuongalo vomuJerusalem. (Lesha Oilonga 11:27-30; 12:25.) Ovamwatate vomuJudea, ovo va li momhumbwe, kava li tuu va kuminwa ekwafo lopahole olo va li va pewa kovamwaxe vomuAntiokia!
3. (a) Oshiwana shaKalunga shokunena ohashi shikula ngahelipi oshihopaenenwa shOvakriste vopefimbo lonale vomuAntiokia? Yandja oshihopaenenwa. (Tala yo oshimhungu “ Eenghendabala dinene dotete dokuyandja oikwafa pefimbo letu.”) (b) Omapulo elipi hatu ka kundafana metukulwa eli?
3 Oshiningwanima osho shomefelemudo lotete osho shotete sha didilikwa pamishangwa shi na sha nOvakriste vokoshitukulwa shimwe va tumina oikwafa kOvakriste vokoshitukulwa shimwe shi lili. Kunena, ohatu shikula oshihopaenenwa osho shovamwatate vokuAntiokia. Ngeenge otwa udu kutya ovamwatate vokoshilongo shimwe ova hangwa koshiponga shopaushitwe ile komayeleko, ohatu va yambidida. * Opo tu ude ko kutya oilonga yetu yokuyandja oikwafa oya pambafana ngahelipi noilongayakulo yetu ikwao, natu ka taleni komapulo atatu taa landula e na sha nokuyandja oikwafa: Omolwashike twa tala ko okuyandja oikwafa ku li oshilongayakulo? Ohatu yandje oikwafa omolwomatomheno elipi? Okuyandja oikwafa ohaku tu etele ouwa ulipi?
Okuyandja oikwafa oku li oshitukulwa ‘shelongelokalunga’
4. Paulus okwa li a lombwela shike Ovakorinto kombinga yoilongayakulo oyo Ovakriste ve lineekelelwa?
4 Omuyapostoli Paulus okwa li a yelifa monhumwafo onhivali oyo a li a shangela Ovakorinto kutya ove lineekelelwa oilongayakulo yopavali. Nonande Paulus okwa li a shangela Ovakriste ovavaekwa, eendjovo daye otadi longo yo ‘nokeedi dimwe’ daKristus kunena. (Joh. 10:16, NW) Oshilongayakulo shimwe osho twe lineekelelwa osho “oshilongayakulo shehanganifo,” sha hala okutya, oilonga yetu yokuudifa nokuhonga. (2 Kor. 5:18-20; 1 Tim. 2:3-6) Shikwao osha kwatela mo eyakulo olo hatu pe ovaitaveli vakwetu. Paulus okwe shi ifana ‘eyakulo lovayapuki.’ (2 Kor. 8:4) Oshitya “oshilongayakulo” nosho yo “eyakulo” oyo ya longifwa moutumbulilo “oshilongayakulo shehanganifo” nosho yo ‘eyakulo lovayapuki’ aishe oya toloka oshitya shOshigreka diakonia. Omolwashike osho shididilikwedi?
5. Omolwashike shididilikwedi eshi Paulus a ti kutya okuyandja oikwafa oku li oshilongayakulo?
5 Molwaashi Paulus okwa longifa oshitya diakonia eshi a popya kombinga yoilongayakulo oyo yopavali, okwa ulika kutya okuyandja oikwafa okwa pambafana noukalele oo hatu wanifa po eshi hatu udifile vamwe. Okwa li a popya mOvakorinto votete a ti: ‘Omayakulo oe lili noku lili, ndele Omwene Oye tuu umwe; noilonganghono oi li po i lili noi lili. Ndelenee aishe ei otai longwa komhepo tuu ei imwe.’ (1 Kor. 12:4-6, 11) Paulus okwa li a ulika kutya oilongayakulo i lili noku lili yeongalo oi li oshitukulwa ‘shelongelokalunga.’ * (Rom. 12:1, 6-8) Nomolwaasho, itashi kumwifa eshi a li e udite sha yuka okulongifa efimbo laye lonhumba “omolweyakulo lovayapuki.” — Rom. 15:25, 26.
6. (a) Ngaashi Paulus a yelifa, omolwashike okuyandja oikwafa ku li oshitukulwa shelongelokalunga letu? (b) Hokolola nghee oilonga yetu yokuyandja oikwafa ya unganekwa nohai longwa kunena mounyuni aushe. (Tala oshimhungu “ Ngeenge pa holoka oshiponga” pepandja 214.)
6 Paulus okwa li a kwafela Ovakorinto va mone kutya omolwashike okuyandja oikwafa kwa pambafana noukalele wavo noku li oshitukulwa shelongelokalunga lavo. Okwa li a tomhafana ta ti: Ovakriste ovo hava yandje oikwafa ohave shi ningi “omolweduliko [lavo] kevangeli laKristus.” (2 Kor. 9:13) Onghee hano, Ovakriste ohava kwafele ovaitaveli vakwao molwaashi ova hala okudulika komahongo aKristus. Paulus okwa ti kutya oilonga yolukeno oyo hava longele ovamwaxe oi li euliko ‘lefilonghenda linene laKalunga.’ (2 Kor. 9:14; 1 Pet. 4:10) Onghee hano, Oshungonangelo yOshiingilisha ye 1 Desemba 1975 oya popya kombinga yokuyambidida ovamwatate ovo va pumbwa ekwafo, mwa kwatelwa oilonga yokuyandja oikwafa, ya ti: “Natu kale tu shi shii kutya Jehova Kalunga nOmona Jesus Kristus ova tala ko oilonga yoludi olo kutya oya fimana.” Okuyandja oikwafa oku li shili oshitukulwa sha fimana shelongelokalunga letu. — Rom. 12:1, 7; 2 Kor. 8:7; Heb. 13:16.
Omatomheno molwaashi hatu yandje oikwafa
7, 8. Etomheno lotete molwaashi hatu yandje oikwafa olilipi? Shi yelifa.
7 Ohatu yandje oikwafa omolwomatomheno elipi? Paulus okwa nyamukula epulo olo mOvakorinto ovativali. (Lesha 2 Ovakorinto 9:11-15.) Momushangwa oo, Paulus okwa divilika omatomheno atatu kutya omolwashike hatu kufa ombinga ‘meyakulo eli lekwafo,’ ile tu tye, moilonga yokuyandja oikwafa. Natu ka kundafaneni omatomheno oo koolimwe.
8 Lotete, oshilongayakulo shokuyandja oikwafa ohashi fimanekifa Jehova. Didilika kutya olungapi Paulus a yukifa elitulemo lovamwaxe kuJehova Kalunga mo 2 Ovakorinto 9:11-15. Okwe va dimbulukifa kombinga ‘yokupandulifa Kalunga’ nosho yo shi na sha ‘nomapandulo mahapu okupandula Kalunga.’ (Ovelishe 11, 12) Okwa popya yo nghee okuyandja oikwafa haku ningifa Ovakriste va “hambelele Kalunga” noku mu fimaneka ‘omolwefilonghenda laye linene.’ (Ovelishe 13, 14) Pexulilo leenghundafana daye di na sha nokuyandja oikwafa, Paulus okwa ti: ‘Kalunga na pandulwe.’ — Ovelishe 15; 1 Pet. 4:11.
9. Oilonga yokuyandja oikwafa otai dulu ngahelipi okukwafela vamwe va lundulule etaleko lavo? Yandja oshihopaenenwa.
9 Ngaashi Paulus, ovapiya vaKalunga vokunena ova tala ko okuyandja oikwafa ku li omhito yokufimanekifa Jehova nokutumbalekifa omahongo aye. (1 Kor. 10:31; Tit. 2:10) Oilonga yokuyandja oikwafa luhapu ohai dana onghandangala inene mokukwafela vamwe vaha kale vali ve na etaleko lii li na sha naJehova nosho yo nEendombwedi daye. Pashihopaenenwa, omukainhu umwe, oo ha kala moshitukulwa shimwe osho sha li sha dengwa koshikungulu shinene shomhepo, okwa li a tula edidiliko komuvelo weumbo laye tali ti: “Eendombwedi daJehova, inamu uya mo omu.” Efiku limwe okwa li a mona ovaliyambi tava tungulula eumbo limwe kombinga ikwao yepandavanda lavo. Okwa kala ta tale oule womafiku ovaliyambi ovo tava longo nohamu, nokwa ya ko e ke va pule kutya ovo oolyelye. Eshi a uda kutya Eendombwedi daJehova, okwa li a kumwa ndele ta ti, “Onda li ndi na etaleko la puka li na sha nanye.” Oshidjemo, okwa kufa ko edidiliko olo a li a tula komuvelo weumbo laye.
10, 11. (a) Oihopaenenwa ilipi tai ulike kutya ohatu katuka metwokumwe netomheno etivali lokuyandja oikwafa? (b) Oshishangomwa shilipi hashi kwafele ovaliyambi ovo hava yandje oikwafa? ( Tala oshimhungu “Oshilongifo shimwe vali shovaliyambi vokuyandja oikwafa.”)
10 Etomheno etivali, okuyandja oikwafa ohaku ‘kufa po oluhepo’ lovaitaveli vakwetu. (2 Kor. 9:12a) Ohatu kala twa halelela okuwanifa po eemhumbwe da fimanenena dovaitaveli vakwetu noku va kwafela vaha kale unene tava mono oixuna. Omolwashike hatu kala twa halelela okuninga ngaho? Omolwaashi oilyo yeongalo lopaKriste oi li ‘olutu limwe,’ oku shi popya pafaneko, “noshinhimbu shimwe ngenge tashi yahama, oinhimbu ikwao otai yahama pamwe nasho.” (1 Kor. 12:20, 26) Onghee hano, ovamwatate novamwameme vahapu kunena ohave linyengifwa kohole youmwainafana nolukeno va efe po oilonga yavo pakafimbo ndele tava kufa oilongifo yavo va ka kwafele ovaitaveli vakwao ovo ve li moitukulwa oyo ya dengwa koiponga yopaushitwe. (Jak. 2:15, 16) Pashihopaenenwa, eshi oshikungulu shomeva efuta (otsunami) sha li sha denga Japani mo 2011, oshitaimbelewa shokOilongo ya Hangana osha li sha shangela Eekomitiye dOkutunga domOitukulwa domOilongo ya Hangana, tashi pula “ovamwatate vonhumba ovo ve na owino” ve liyambe va ka kwafele mokutungulula Omalupale Ouhamba koJapani. Mbela ovamwatate ova li ve linyenga ngahelipi? Moule ashike woivike yonhumba, ovaliyambi hanga 600 ova li va tula mo omaindilo va ka kwafele, nova dimina okulifutila vo vene olweendo lokuya nodila koJapani. Oshitaimbelewa osho osha ti: “Otwa li twa kuminwa onghedi omo va li ve linyenga.” Eshi omumwatate umwe womoJapani a pula omuliyambi umwe oo a dja koshilongo shimwe kutya omolwashike e uya oku va kwafela, omuliyambi okwe mu nyamukula a ti: “Ovamwatate vomuJapani ove li oshitukulwa ‘sholutu letu.’ Otu va uditile oukwao wananghali eshi tava mono oixuna.” Omolwohole yavo yokuheliholamwene, omafimbo amwe ovaliyambi ohava tula nokuli eemwenyo davo moshiponga opo va kwafele ovaitaveli vakwao. * —1 Joh. 3:16.
11 Ovanhu ovo vehe fi Eendombwedi navo ohava pandula oilonga yetu yokuyandja oikwafa. Pashihopaenenwa, konima eshi oshiponga sha li sha denga oshitukulwalongo shaArkansas, mOilongo ya Hangana, mo 2013, oshifokundaneki shimwe osha li sha kundaneka kombinga yanghee ovaliyambi vEendombwedi va katuka onghatu neendelelo, sha ti: “Ovaliyambi vEendombwedi daJehova ohava kala va unganekwa nawa nova pyokoka mokukwafela ngeenge pa holoka oiponga.” Ngaashi omuyapostoli Paulus a popya, ohatu ‘kufa po shili oluhepo’ lovamwatate ovo ve li momhumbwe.
12-14. (a) Omolwashike sha fimanenena okukatuka metwokumwe netomheno etitatu loilonga yetu yokuyandja oikwafa? (b) Omautumbulilo elipi taa divilike efimano lokutwikila okukufa ombinga momalipyakidilo opamhepo?
12 Etomheno etitatu, ohatu kwafele ovo va hangwa koiponga va hovele vali nomalipyakidilo avo opamhepo. Omolwashike osho sha fimana? Paulus okwa ti kutya ovo va pewa oikwafa ohave linyengifwa va yandje ‘omapandulo mahapu okupandula Kalunga.’ (2 Kor. 9:12b) Onghedi ya denga mbada omo ovo va hangwa koiponga tava dulu okuulika kutya ova pandula Jehova omokuhovela vali omalipyakidilo avo opamhepo diva ngaashi tashi dulika. (Fil. 1:10) Oshungonangelo imwe yOshiingilisha yomo 1945 oya ti: “Paulus okwa li a dimina . . . omayambidido a ongelwe molwaashi okwa li taa ka kwafela . . . opo Ovakriste ovo ve na omhumbwe va kale ve na oipumbiwa oyo va pumbwa, nokungaho, ova li tava ka dula okukufa ombinga moilonga yaJehova yokuyandja oundombwedi, tave shi ningi va manguluka nonondjungu.” Nafye kunena ohatu kwafele ovamwatate va dule okuninga sha faafana. Ngeenge ovamwatate ova hovele vali okukufa ombinga moilonga yokuudifa, ohava pameke ovanhu ovo va nyika oluhodi omolwoiponga nohave lipameke yo vo vene. — Lesha 2 Ovakorinto 1:3, 4.
13 Natu ka taleni komatyekosha avamwe ovo va li va pewa oikwafa oyo va li va pumbwa neenghono, ndele tava hovele vali okukufa ombinga moukalele, nonghee sha li she va pameka. Omumwatate umwe okwa ti: “Okuya moukalele okwa li kwa kwafela lela oukwaneumbo wetu. Eshi twa li hatu kendabala okuhekeleka vamwe, oshe tu kwafela tuha kale vali hatu lipula nomaupyakadi etu.” Omumwameme umwe okwa ti: “Okuyandja elitulemo komalipyakidilo opamhepo osha kwafela nge ndiha kale handi diladila kombinga yoshiponga osho sha ningwa po. Onda li ndi udite ndi li meameno.” Omumwameme umwe vali okwa ti: “Nonande katwa li tu na osho hatu dulu okuninga po shi na sha noinima ihapu, oukalele owa kwafela oukwaneumbo wetu. Okukundafana navamwe kombinga yeteelelo lounyuni mupe oshe tu kwafela tu kale twe lineekela filufilu kutya oinima aishe otai ka ninga ipe.”
14 Okuya kokwoongala nako okwa kwatelwa momalipyakidilo opamhepo oo ovaitaveli vakwetu va pumbwa okuhovela diva ngaashi tashi dulika. Natu ka taleni kwaasho sha li sha ningilwa omumwameme Kiyoko, oo a li e na omido 50 nasha. Konima eshi oinima yaye aishe ya hanaunwa po kotsunami (oshikungulu shomeva efuta), kakele ashike koikutu neenghaku odo a li a djala, okwa li te lipula kutya ota ka xupa ngahelipi. Omukulunhuongalo umwe, oo a li e na ohauto, okwa li e mu lombwela kutya otava ka kala hava ningile okwoongala kwavo kwopaKriste mohauto yaye. Kiyoko okwa ti: “Ame nomukulunhuongalo nomukulukadi waye nomumwameme umwe otwa li twa ongala tu li omutumba mohauto. Okwoongala okwa li paunafangwa, ndele onda ka mona ashike eshi itandi lipula vali kombinga yotsunami, pa fa ashike pa ningwa oshikumwifilonga. Onda li ndi na ombili yopamadiladilo. Okwoongala oko okwa kwafela nge ndi mone kutya eendafano lopaKriste ola fimana shi fike peni.” Omumwameme umwe okwa popya kombinga yokwoongala oko kwa li ha kala puko konima yoshiponga shonhumba shopaushitwe a ti: “Okwa li kwa kwafela nge ndi pite monghalo oyo!” — Rom. 1:11, 12; 12:12.
Okuyandja oikwafa ohaku eta ouwa tau kalelele
15, 16. (a) Ouwa ulipi Ovakriste vomuKorinto nosho yo vokeenhele dimwe di lili va li va mona eshi va yandja oikwafa? (b) Ongahelipi nafye kunena hatu mono ouwa moilonga yokuyandja
15 Eshi Paulus a li ta popi kombinga yokuyandja oikwafa, okwa li yo a yelifila Ovakorinto omauwa oo vo nosho yo Ovakriste vakwao va li tava ka mona mokuyandja oikwafa. Okwa popya shi na sha nOvakriste Ovajuda vomuJerusalem, ovo va li va pewa oikwafa, ta lombwele Ovakorinto, a ti: ‘Navo yo otave mu ilikanene notave mu djuulukwa omolwefilonghenda eli linene laKalunga mwe li pewa.’ (2 Kor. 9:14) Okuyandja nehalo liwa kwOvakorinto okwa li taku ke linyengifa Ovakriste Ovajuda va ilikanene ovamwaxe vomuKorinto, mwa kwatelwa naavo vehe fi Ovajuda, nokwa li taku ka hapupalifa ohole yavo yoku va hola.
16 Oshungonangelo yOshiingilisha ye 1 Desemba 1945 oya popya kombinga yanghee okutula moilonga eendjovo daPaulus di na sha nokuyandja oikwafa taku tu etele ouwa kunena, ya ti: “Diladila ashike koukumwe oo hau holoka po ngeenge ovapiya vamwe vaKalunga ve mu liyapulila ova kwafele vakwao ovo ve li momhumbwe!” Osho osho naanaa ovaliyambi ovo hava yandje oikwafa kunena hava kala ve udite. Omukulunhuongalo umwe oo a li a kufa ombinga mokuyandja oikwafa pefimbo lefundja okwa ti: “Ngeenge handi kufa ombinga moilonga yokuyandja oikwafa, ohandi kala ndi udite ndi na ekwatafano lopofingo elela novamwatate shi dulife nale. Omumwameme umwe oo a li a pandula koikwafa oyo a mona okwa ti: “Oumwainafana wetu oo oshinima sha fimana ofimbo twa teelela Oparadisa kombada yedu.” — Lesha Omayeletumbulo 17:17.
17. (a) Ongahelipi eendjovo odo di li muJesaja 41:13 tadi dulu okuyukifwa koilonga yokuyandja oikwafa? (b) Yandja oihopaenenwa imwe oyo tai ulike nghee oilonga yokuyandja oikwafa hai fimanekifa Jehova nokupameka oukumwe wetu. ( Tala yo oshimhungu “Ovaliyambi mounyuni aushe ova li va eta oikwafa.”)
17 Ngeenge ovaliyambi tave uya ponhele oyo ya dengwa koshiponga shopaushitwe, ovamwatate ovo va hangwa koupyakadi ohava wanifilwa monghedi ye likalekelwa oushili weudaneko laKalunga olo kutya: “Aame Omwene Kalunga koye handi kwata eke loye lokolulyo, [Aame] ou handi ku lombwele: Ino kala wa tila, Ame ohandi ku kwafa.” (Jes. 41:13) Omumwameme umwe oo a li a xupa moshiponga shopaushitwe okwa ti: “Onda li nda xupula eshi nda mona oushada oo wa longwa, ashike Jehova okwa kwafela nge. Ekwafo olo nda pewa kovamwatate itandi dulu oku li hokolola.” Ovakulunhuongalo vamwe vavali ova li va shanga onhumwafo ponhele yomaongalo avo konima eshi oshitukulwa shavo sha li sha dengwa kekakamo ledu va ti: “Otwa li twa dengwa twa lila kekakamo ledu, ashike Jehova okwe tu kwafela okupitila movamwatate. Nale otwa li ashike hatu lesha kombinga yoilonga yokuyandja oikwafa, ndele paife otwe i limonena fye vene.”
Nghee to dulu okukufa ombinga moilonga yokuyandja oikwafa
18. Oshike u na okuninga ngeenge owa hala okukufa ombinga moilonga yokuyandja oikwafa? ( Tala yo oshimhungu “Oshe mu kwafela e litulile po omalalakano taa ti sha.”)
18 Ino hala mbela okumona ehafo olo hali etifwa koilonga yokuyandja oikwafa? Ngeenge osho, dimbulukwa kutya luhapu ovaliyambi vokuyandja oikwafa ohava hoololwa mwaavo hava longo meeproyeka dokutunga Omalupale Ouhamba. Oto dulu okupula ovakulunhuongalo vomeongalo leni ve ku pe ofooloma i na sha naavo va hala okuliyamba va kale hava kufa ombinga mokutunga Omalupale Ouhamba. Omukulunhuongalo umwe oo e na owino moilonga yokuyandja oikwafa okwa ti: “Ou na ashike okuya konhele oko kwa ningilwa oshiponga ngeenge Okomitiye yOkuunganeka Oikwafa ye ku shivi pambelewa u ye ko.” Kungaho, opo ashike oilonga yokuyandja oikwafa tai ka longwa monghedi ya unganekwa nawa.
19. Ovaliyambi ovo hava yandje oikwafa ohava ulike ngahelipi kutya otu li shili ovahongwa vaKristus?
19 Oilonga yokuyandja oikwafa oi li shili onghedi ya tongomana omo hatu dulika koshipango shaKristus ‘shokuholafana.’ Mokuulikilafana ohole ya tya ngaho, ohatu ulike shili kutya fye ovahongwa vaKristus. (Joh. 13:34, 35) Kashi fi tuu enangekonoupuna kufye kunena eshi pe na ovaliyambi vahapu ovo hava fimanekifa Jehova mokukufa ombinga mokuyandja oikwafa kwaavo hava yambidida noudiinini Ouhamba waKalunga!
^ okat. 3 Metukulwa eli omwa kundafanwa kombinga yokuyandja oikwafa kovaitaveli vakwetu. Ashike peemhito dihapu oilonga yetu yokuyandja oikwafa ohai etele yo ouwa ovo vehe fi Eendombwedi. — Gal. 6:10.
^ okat. 5 Paulus okwa li a longifa oshitya diakonos (omuyakuli ile omukalele) pauhapu eshi a li ta popi “ovayakuliongalo.”—1 Tim. 3:12.
^ okat. 10 Tala oshitukulwa, “Aiding Our Family of Believers in Bosnia,” mOshungonangelo yOshiingilisha ye 1 Novemba 1994 epandja 23-27.

robotstxt: allowed

filter: keep


text:
ETUKULWA 9
‘Kristus oye eenghono daKalunga’
1-3. (a) Ovahongwa ova li monghalo itilifa ilipi eshi va li tava taulula efuta laGalilea, na Jesus okwa li a ninga po shike? (b) Omolwashike sha yeleka eshi Jesus ta ifanwa “Kristus, eenghono daKalunga”?
OFIMBO ovahongwa vaJesus va li mowato tava taulula efuta laGalilea, mefuta omwa li mwa tukuluka oshikungulu nova li va tila. Nopehe na omalimbililo, hasho oshikando shotete ovahongwa tava mono oshikungulu mefuta olo, molwaashi vamwe vomuvo ova li ovayuli veeshi ovanekeka. * (Mateus 4:18, 19) Ashike osho osha li oshikungulu ‘shomhepo idjuu’ nosha li sha ningifa efuta li pidjale neenghono. Ovashingiwato ovo va pyokoka ova li tava kendabala okuyukifa owato, ndele oshikungulu osha li she va dula eenghono. Omakufikufi manene okwa li “e lidenga mowato,” nomeva okwa li taa i meni layo. Nonande opa li onghalo ya tya ngaho, Jesus okwa li a pwila meemhofi, molwaashi okwa li a loloka eshi a uhala ta hongo ovanhu efiku alishe. Molwaashi ovahongwa vaye ova li va tila okufya, ove mu pendula tave mu indile tava ti: “Omwene, tu xupifa, ohatu ningine mo!” — Markus 4:35-38; Mateus 8:23-25.
2 Jesus ka li a tila. Okwa hanyena omhepo nefuta ehe na oumbada a ti: “Mwena, ove u lote.” Oshikungulu nosho yo efuta ola li la dulika kuye, omakufikufi okwa li a mwena, ‘nopa ningwa eloto linene.’ Ovahongwa vaye ova li va tila neenghono ndele tava pulafana tava ti: “Ou okwa tya ngahelipi?” Doshili, mbela omunhu a tya ngahelipi ta dulu okuhanyena oshikungulu nefuta a fa ta pukulula okaana kehe na eenghedi? — Markus 4:39-41; Mateus 8:26, 27.
3 Jesus ka li ashike omunhu wongaho. Eenghono daJehova oda li tadi longo muye meenghedi dikumwifi. Omuyapostoli Paulus oo a li a nwefwa mo okwa popya sha yela kutya Jesus oye “Kristus, eenghono daKalunga.” (1 Ovakorinto 1:24) Omeenghedi dilipi eenghono daKalunga da hololwa muJesus? Okulongifa kwaJesus eenghono daye okwa kuma ngahelipi onghalamwenyo yetu?
Eenghono dOmona waKalunga ewifa
4, 5. (a) Jehova okwa pa Omona waye ewifa eenghono nosho yo eenghonopangelo di fike peni? (b) Omona waKalunga okwa li a pewa shike opo a dule okuwanifa po omalalakano aXe okushita?
4 Diladila shi na sha neenghono odo Jesus a li e na fimbo ine uya kombada yedu. Jehova okwa li a longifa “eenghono daye daalushe” eshi a shita Omona waye ewifa, oo a ka shiivika e li Jesus Kristus. (Ovaroma 1:20; Ovakolossi 1:15) Konima yaasho, Jehova okwa pa Omona waye eenghono dinene nosho yo eenghonopangelo, nokwa li e mu pa oshinakuwanifwa shokuwanifa po omalalakano aYe e na sha neshito. Ombibeli oya popya shi na sha nOmona waKalunga ya ti: “Aishe oya shitwa [okupitila muye, NW], ndele kape na nande oshinima shimwe sha shitwa, eshi inashi shitwa muye.” — Johannes 1:3.
5 Itatu dulu okuuda ko lela pauyadi kutya oshilonga osho osha li shinene shi fike peni. Diladila ashike kutya otashi pula eenghono di fike peni opo ku shitwe ovaengeli ovanaenghono omamiliyona, eshito liwetike, mwa kwatelwa omihalavili omabiliyona nosho yo edu noinima ihapu i na omwenyo i lili noku lili oyo i li ko. Opo Omona waKalunga ewifa a dule okuwanifa po oilonga oyo, okwa li e na okulongifa eenghono dinenenene meshito alishe, omhepo iyapuki yaKalunga. Omona waKalunga okwa li a hafa neenghono okulonga e li Omulongi Onghulungu, oo Jehova a longifa mokushita oinima aishe. — Omayeletumbulo 8:22-31, yelekanifa NW.
6. Jesus okwa li a pewa eenghono neenghonopangelo di fike peni konima yefyo laye nenyumuko laye?
6 Mbela eenghono nosho yo eenghonopangelo odo da tumbulwa moutendo va tetekela odo ashike Jesus a li a e na? Jesus okwa popya konima yefyo nenyumuko laye a ti: “Ame onda pewa eenghono adishe meulu nokombada yedu.” (Mateus 28:18) Jesus ota dulu noku na oufemba wokupangela eshito alishe. E li “Ohamba yeehamba nOmwene woovene” okwa pewa eenghonopangelo opo a “hanauna po elelo alishe nepangelo neenghono adishe” odo di wetike naado dihe wetike, odo di li omhinge naXe. (Ehololo 19:16; 1 Ovakorinto 15:24-26) Kalunga “ina fiya po nande shimwe inashi findilwa koshi” yaJesus, kakele kuYe mwene. — Ovaheberi 2:8; 1 Ovakorinto 15:27.
7. Omolwashike hatu dulu okukala noushili kutya Jesus ke na efiku a longife nai eenghono odo Jehova e mu pa?
7 Mbela otwa pumbwa okulipula kutya Jesus otashi dulika a longife nai eenghono daye? Hasho nandenande! Jesus oku hole shili Xe noke na fiku a ninge sha osho tashi mu nyemateke. (Johannes 8:29; 14:31) Oku shi shii nawa kutya Jehova ke na efiku a longife nai eenghono daye dinenenene. Okwa mona kutya Jehova oha kongo eemhito “opo a kwafe neenghono ovo have liameke kuye nomutima aushe.” (2 Omafimbo 16:9) Jesus oku hole ovanhu ngaashi Xe, onghee hano, ohatu dulu okukala nelineekelo kutya ota kala nokulongifa alushe nawa eenghono daye. (Johannes 13:1) Ke na efiku a longifile nai eenghono daye. Paife natu ka kundafaneni shi na sha neenghono odo a li e na fimbo a li kombada yedu, nonghee a li e linyengifwa e di longife.
‘Omunaenghono meendjovo’
8. Konima eshi Jesus a vaekwa, okwa li a nghonopalekwa a longe shike, nokwa li a longifa ngahelipi eenghono daye?
8 Osha yela kutya Jesus ka li a longa oikumwifilonga eshi a li okaana muNasaret. Ndele onghalamwenyo yaye oya ka lunduluka konima eshi a ninginifwa mo 29 O.P., eshi a li e na omido 30 lwaapo. (Lukas 3:21-23) Ombibeli oya ti: ‘Kalunga okwe mu vaekifa omhepo iyapuki neenghono, ye ta endaaenda, ta longo ouwa ndele a velula aveshe venya va li mepangelo laSatana.’ (Oilonga 10:38) Eshi taku ti Jesus okwa ‘longa ouwa,’ mbela osho itashi ulike kutya Jesus oha longifa nawa eenghono daye? Konima eshi a vaekwa, okwa ninga “omuprofeti omunaenghono nomoilonga nomeendjovo.” — Lukas 24:19.
9-11. (a) Jesus okwa li unene ha hongele ovanhu peni, nokwa li a shakeneka eshongo lilipi? (b) Omolwashike eemhunga dovanhu da li da kuminwa onghedi yaJesus yokuhonga?
9 Ongahelipi Jesus a li omunaenghono meendjovo? Jesus okwa li ha hongele ovanhu poluhaela, ngaashi pomunghulofuta, koikulundudu, momapandavanda nosho yo peenhele domalandifilo. (Markus 6:53-56; Lukas 5:1-3; 13:26) Peenhele da tya ngaho, ovapwilikini ova li tava dulu okudja po noupu ngeenge inava hokwa osho ta popi. Mounyuni wonale eshi paha li oishangomwa, ovapwilikini ovo ve na olupandu ova li ve na okutuvikila eendjovo daJesus momadiladilo nosho yo momitima davo. Onghee hano, Jesus okwa li e na okuhonga oinima ihokwifa, ipu okuudiwa ko notai dulu okudimbulukiwa noupu. Osho kasha li eshongo linene kuJesus. Pashihopaenenwa, diladila shi na sha nEudifo lokOmhunda.
10 Ongula yefiku limwe pehovelo lo 31 O.P., eemhunga dovanhu oda li da ongala poshikulundudu osho shi li popepi nefuta laGalilea. Ovanhu vamwe ova enda eekilometa 100 fiyo 110, okudja kuJudea naJerusalem. Vamwe ova li va dja koitukulwa yokomunghulofuta, Tirus naSidon, oyo ya li kolundume lefuta olo. Ovanaudu vahapu ova li va ehena popepi naJesus opo ve mu kume, naaveshe okwa li e va velula. Konima eshi a velula aveshe ovo va li ve na omaudu a kwata moiti, okwa hovela oku va honga. (Lukas 6:17-19) Eshi a mana okupopya, ovanhu ova li va kuminwa osho va li va uda. Omolwashike mbela?
11 Omido donhumba konima yaasho, umwe womwaavo va li va uda eudifo laJesus okwa ti: “Ovanhu ova kuminwa elongo laye, osheshi okwe va longa ngaashi ou e neenghono.” (Mateus 7:28, 29) Omahongo aJesus okwa li haa kumu ovanhu molwaashi etumwalaka laye ola li li na eenghono. Okwa li Omupopikalelipo waKalunga, nehongo laye ola li la kanghamena kEendjovo daKalunga. (Johannes 7:16) Okwa li ha popi oinima ya yela, ta kumaida monghedi tai tomho, nokutomhafana monghedi ihe fi okupatanekwa. Okwa li ha popi oinima ya fatuka nawa, neendjovo daye oda li da hanga omitima dovapwilikini vaye. Okwa li a honga ovanhu kombinga yanghee tava dulu okumona ehafo, nghee ve na okwiilikana, nghee ve na okukonga Ouhamba waKalunga nosho yo nghee tava dulu okukala ve na onakwiiwa ya amenwa. (Mateus 5:3–7:27) Eendjovo daye oda li da patulula omitima daavo va li ve na ondjala yoshili noyouyuki. Ovanhu va tya ngaho ova li ve na ehalo ‘lokulixupula’ vo vene nokufiya po oinima aishe opo va ninge ovashikuli vaye. (Mateus 16:24; Lukas 5:10, 11) Osho itashi ulike tuu kutya eendjovo daJesus odi na eenghono!
‘Omunaenghono moilonga’
12, 13. Omeityo lilipi Jesus e li ‘omunaenghono moilonga,’ nokwa li a longa oikumwifilonga i lili noku lili ilipi?
12 Jesus okwa li yo “omunaenghono nomoilonga.” (Lukas 24:19) Omavangeli okwa popya kondadalunde oikumwifilonga i dulife po 30, oyo Jesus a longa ‘omolweenghono dOmwene.’ * (Lukas 5:17) Oikumwifilonga yaJesus oya li ya kuma onghalamwenyo yovanhu omayovi. Okwa li a longa oikumwifilonga yopavali opo a palule ovalumenhu 5 000 nosho yo 4 000, “ovakainhu nounona inava valwa,” neemhunga dovanhu odo otashi dulika da li da kwatela mo ovanhu 20 000 lwaapo kumwe aveshe. — Mateus 14:13-21; 15:32-38.
‘Ova mona Jesus ta ende kombada yefuta’
13 Jesus okwa li a longa oikumwifilonga i lili noku lili. Okwa li e na eenghonopangelo dokupangela eendemoni, nokwa li he di te mo noupu movanhu. (Lukas 9:37-43) Eshi a shitukifa omeva omaviinyu, otashi ulike kutya oku na eenghono okupangela oihovelitungifi yomeshito. (Johannes 2:1-11) Ovahongwa vaye ova li va kumwa eshi ve mu mona ta enda kombada yomakufikufi mefuta laGalilea. (Johannes 6:18, 19) Okwa li e na eenghono okuvelula omikifi adishe, ha velula oingudu nosho yo oudu woshinamenena. (Markus 3:1-5; Johannes 4:46-54) Okwa li a velula ovanhu meenghedi di lili noku lili. Ovanhu vamwe ova li va velulwa nonande ova li kokule, ofimbo vamwe a li e va kuma opo e va velule. (Mateus 8:2, 3, 5-13) Vamwe ova li va velulwa pefimbo opo tu opo, ofimbo vamwe sha li sha kufa okafimbo oku va velula. — Markus 8:22-25; Lukas 8:43, 44.
14. Omeenghalo dilipi Jesus a li a ulika kutya oku na eenghono dokunyumuna?
14 Onghedi ya tongomana omo Jesus a ulika kutya okwa li e na eenghono oyo okunyumuna kwaye ovafi. Jesus okwa nyumuna ovanhu peemhito dopatatu odo da hokololwa mOmbibeli. Yotete, okwa li a nyumuna okakadona komido 12, onhivali, okwa li a nyumuna ewifa lomufiyekadi, nonhinhatu, okwa li a nyumuna omumwainamati wovamwainakadona oo va li ve hole neenghono. (Lukas 7:11-15; 8:49-56; Johannes 11:38-44) Kape na enyumuko limwe la li tali mu nyenge. Okakadona komido 12 oka nyumunwa ka hangwa opo ka fi. Omonamati womufiyekadi okwa nyumunwa a hangwa a li ta ka pakwa, nosha yela kutya efiku olo olo ngoo a fya. Lasarus okwa nyumunwa okudja mombila, a hangwa a fya oule womafiku ane.
Jesus okwa li a longifa eenghono daye nokuheliholamwene, pandunge noneyavelelo
15, 16. Oumbangi ulipi tau ulike kutya Jesus ka li a longifa eenghono daye omolwokuliholamwene?
15 Mbela ngeno eenghono odo Jesus e na oda pelwe omupangeli ina wanenena, ngeno ine di longifa nai? Lao linene, Jesus ka li omulunde. (1 Petrus 2:22) Ka li e na oikala yokuliholamwene, ka li a hala okukala a tumbala noka li e na olwisho, oinima oyo hai ningifa ovanhu inava wanenena va longife nai eenghono davo opo va yahameke vamwe.
16 Jesus ka li ha longifa eenghono daye omolwokuliholamwene, nomolwouwa waye mwene. Eshi a li a fya ondjala, okwa li a anya okushitukifa omamanya omingome. (Mateus 4:1-4) Oinima inini yopamaliko oyo a li e na otai ulike kutya Jesus ka li ha longifa eenghono daye opo e likongele oinima yopamaliko. (Mateus 8:20) Ope na natango oumbangi oo tau ulike kutya eshi Jesus a longa oilonganghono ine linyengifwa kokuliholamwene. Okwa li ha ningi omaliyambo peemhito odo a longa oikumwifilonga. Muye omwa li hamu di eenghono ngeenge ta velula ovanaudu. Okwa li ha kala e udite kutya muye omwa dja eenghono, nokuli nongeenge a velula ashike omunhu umwe. (Markus 5:25-34) Ndele nande ongaho, okwa li ha efa eemhunga dovanhu di mu kume noda li da veluka. (Lukas 6:19) Ka li tuu a ulika omhepo yeliyambo!
17. Jesus okwa li a ulika ngahelipi kutya oha longifa pandunge eenghono daye?
17 Jesus okwa li ha longifa pandunge eenghono daye. Ka li ha longo oilonganghono opo e liulike ile a ninge omalitalifa. (Mateus 4:5-7) Okwa li a anya okuninga omadidiliko opo ngeno a hafife Herodes oo a li e na ashike okatalekonawa nomalinyengotomheno a puka. (Lukas 23:8, 9) Ponhele yokushiivifa eenghono daye, okwa li ha lombwele ovanhu ovo a velula kutya inava lombwela nande omunhu. (Markus 5:43; 7:36) Ka li a hala ovanhu va fike pexulifodiladilo shi na sha naye mokupwilikina omahokololo oo taa nyuwifa omatwi oo e litambekidwa. — Mateus 12:15-19.
18-20. (a) Oshike sha li sha nwefa mo onghedi omo Jesus a longifa eenghono daye? (b) Ou udite ngahelipi shi na sha nonghedi omo Jesus a velula omulumenhu umwe oo a li ombolo?
18 Omulumenhu omunaenghono Jesus okwa li a yooloka ko filufilu kovapangeli ovo hava longifa eenghonopangelo davo nopehe na okulipula shi na sha neemhumbwe nosho yo okumona oixuna kwavamwe. Jesus okwa li e na ko nasha novanhu. Okutala ashike ovanhu tava mono oixuna osha li hashi mu kumu neenghono nokwa li hashi mu linyengifa e va kwafele. (Mateus 14:14) Okwa li e na ko nasha nomaliudo nosho yo eemhumbwe davo, nokunakonasha kwopahole kwa tya ngaho okwa li kwa nwefa mo onghedi omo a li ha longifa eenghono daye. Ope na oshihopaenenwa tashi kumu omutima osho tashi hangwa muMarkus 7:31-37.
19 Pomhito oyo, eemhunga dovanhu oda li da mona Jesus, noda li da eta kuye ovanhu vahapu ovo va li tava vele, nokwa li e va velula. (Mateus 15:29, 30) Ndele okwa li a yandja elitulemo le likalekelwa komulumenhu umwe oo a li ombolo noka li ha dulu okupopya nawa. Otashi dulika a li a didilika kutya omulumenhu oo okwa li a kwatwa koumbada ile a li a fya ohoni. Onghee hano, okwa li a kufa mo omulumenhu oo mokati kovanhu ve ke likalele. Jesus okwa li a longifa omaudi onhumba opo a ulikile omulumenhu oo osho te ke mu ningila. Pashihopaenenwa, okwa li a “twa ominwe daye momatwi aye, a fiya omate, ndee ta kumu elaka laye.” * (Markus 7:33) Opo nee okwa tala keulu, ndele ta ilikana. Kungaho, okwa li ta ulikile omulumenhu oo kutya: ‘Osho handi ka ninga paife, ohandi shi ningi omolweenghono daKalunga.’ Xuuninwa, Jesus okwa ti: “Fituluka!” (Markus 7:34) Okudja opo, omulumenhu oo okwa li a fituluka nokwa li ta dulu okupopya nawanawa.
20 Itashi kumu tuu omutima okushiiva kutya nonande Jesus okwa li ta longifa eenghono odo a pewa kuKalunga opo a velule ovanhu ovo tava yahama, okwa li yo ha yavelele omaliudo avo! Mbela itashi hekeleke okushiiva kutya Jehova okwa yandja Ouhamba wopaMessias momake Omupangeli oo e na ko nasha noha yavelele?
Omudidimbe woinima oyo tai ke uya
21, 22. (a) Oikumwifilonga yaJesus oya li tai faneke shike? (b) Molwaashi Jesus ota dulu okupangela eenghono domeshito, otwa teelela a ka ninge shike pefimbo lokupangela kwaye?
21 Oilonganghono oyo Jesus a longa eshi a li kombada yedu oya li tai faneke omanangeko noupuna manene oo taa ka hafelwa kovapangelwa vOuhamba waye. Mounyuni mupe waKalunga, Jesus ota ka longa natango oikumwifilonga, te ke shi ninga kongonga yedu alishe. Natu ka konakoneni oinima imwe itunhula oyo twa teelela i ka ningwe monakwiiwa.
22 Jesus ota ka ningifa oushitwe wokombada yedu u kale wa wanenena. Dimbuluka kutya okwa li a ulika kutya ota dulu okupangela eenghono domeshito eshi a li a mweneka oshikungulu. Onghee hano, osha yela kutya koshi yepangelo lOuhamba waKristus, eemwenyo dovanhu itadi ka kala vali monghuwo i na onghambe omolwoikungulu yeemhepo dihanauni, omakakamo edu, eenghungulukimundilo odo hadi ndwafuka meemhunda ile oiponga ikwao yopaushitwe. Jesus oku shii nawa oshitwe yedu, molwaashi oye Omuhongi Onghulungu, oo Jehova a longifa okushita edu nosho yo oinima oyo i li ko i na omwenyo. Oku shii okulongifa nawa eedjo dedu. Koshi yepangelo laye, edu alishe otali ka ninga Oparadisa. — Lukas 23:43.
23. Jesus ota ka wanifa po ngahelipi eemhumbwe dovanhu e li Ohamba?
23 Mbela Jesus ota ka ninga po shike shi na sha neemhumbwe dovanhu? Okudula kwaJesus okukutifa ovanhu omayovi ta longifa ashike oikulya inini otaku tu shilipaleke kutya epangelo laye otali ka xulifa po ondjala. Doshili, oikulya otai ka kala ya wana, otai ka tukulwa pauyuki, nota ka xulifa po ondjala fiyo alushe. (Epsalme 72:16) Eenghono daye dokuvelula otadi tu shilipaleke kutya ovanaudu, ovapofi, eembolo, oilema nosho yo oingudu otai ka velulwa filufilu nofiyo alushe. (Jesaja 33:24; 35:5, 6) Okudula kwaye okunyumuna ovanhu otaku tu shilipaleke kutya e li Ohamba inaenghono yomeulu ota ka nyumuna ovanhu omamiliyona mahapu ovo ve li medimbuluko laXe. — Johannes 5:28, 29, yelekanifa NW.
24. Eshi hatu dilonga shi na sha neenghono daJesus, oshike osho tu na okukaleka momadiladilo, nomolwashike?
24 Eshi hatu dilonga shi na sha neenghono daJesus, natu kaleke alushe momadiladilo kutya Jesus oha hopaenene Xe monghedi ya wanenena. (Johannes 14:9) Onghedi omo Jesus a longifa eenghono daye otai tu kwafele tu ude ko nghee Jehova ha longifa eenghono daye. Pashihopaenenwa, diladila shi na sha nonghedi yopahole omo Jesus a li a velula omulumenhu umwe omunashilundu. Jesus okwa li e linyengifwa kolukeno opo a kume omulumenhu oo ndele ta ti: “Onda hala.” (Markus 1:40-42) Okupitila momahokololo ngaashi olo, Jehova okwa fa te tu lombwele ta ti: ‘Osho handi longifa eenghono dange ngaho.’ Mbela ino linyengifwa u tange Kalunga omunaenghono adishe noku mu pandula eshi ha longifa eenghono daye monghedi ya tya ngaho yopahole?
^ okat. 1 Oikungulu ya tya ngaho oya li hai tukuluka luhapu mefuta laGalilea. Molwaashi ombada yefuta olo oya li moule (eemeta 200 lwaapo moku i yelekanifa nombada yefuta linene), omhepo yaapo ohai kala ipyu unene oku i yelekanifa naayo yomoshitukulwa osho sha dingilila efuta, naasho osho hashi etifa oikungulu mefuta olo. Omhepo inene ohai piti mefilu laJordan tai di komhunda yaHermon, oyo i li kolundume. Nonande onghalo yomhepo oi kale ya ngungila oule wokafimbo, ohai lunduluka diva ndele tapa tukuluka oshikungulu.
^ okat. 12 Kakele kaasho, oikando ihapu oikumwifilonga oyo Jesus a longa oya ngongelwa mumwe mOmavangeli. Pashihopaenenwa, omwa popiwa kutya pomhito imwe ‘oshilando ashishe’ oshe uya kuye, nokwa li a velula ovanaudu “vahapu.” — Markus 1:32-34.
^ okat. 19 Okufiya omate okwa li onghedi yokuvelula oyo ya li ya tambulwa ko kOvajuda nosho yo kovanhu ovo vehe fi Ovajuda, nokuvelula to longifa omate okwa li kwa popiwa moishangomwa yoorabbi. Jesus otashi dulika a li a fiya omate opo a ulikile omulumenhu oo kutya oku li pokuvelulwa. Jesus ka li a longifa omate aye e li ngeno oshilongifo shopaushitwe shokuvelula.
Lihonga shihapu
“Ouhamba woye nau uye”—Ndele mbela onaini tau uya?
Omolwashike twa tomhwa kutya Ohamba yaKalunga ya nangekwa po otai ka katuka eenghatu da wedwa po opo ehalo laKalunga li wanifwe pauyadi kombada yedu?


text:
‘Ovanailongo’ twa hangana melongelokalunga lashili
“Ovanailongo otave mu lifile oimuna yeni, naava va dja koilongo noilongo otava ningi ovalongi voikokola yeni yomiviinyu. Ndelenee nye otamu ka ifanwa ovapristeri vOmwene.” — JES. 61:5, 6.
1. Ovanhu vamwe ohava tale ko ngahelipi ovanailongo, nomolwashike sha puka okudiladila ngaho?
NGAASHI sha kundafanwa moshitukulwa sha tetekela, ovanhu kave hole “ovanailongo.” Otashi dulika va kale ve udite ve li xwepo ve va dule nokukala ve va dina. Ndele kashi li pahole okudiladila ngaho. Okambo kedina The Races of Mankind oka ti: “Ovanhu vomihoko da yoolokafana aveshe ovamwainafana ngaashi Ombibeli tai ti.” Nonande otashi dulika va kale va yoolokafana, ove li ashike ovamwainafana.
2, 3. Jehova oha tale ko ngahelipi ovanailongo?
2 Pefimbo lOmbibeli, Jehova Kalunga okwa li a ninga ehangano nOvaisrael, oshiwana shaye oshihoololwa. Nonande ova li ve na ekwatafano le likalekelwa naJehova Kalunga, Omhango oya li ya popya kutya ove na okuungaunga nawa nonefimaneko novanailongo. Nafye otu na okuninga sha faafana. Keshe moshilongo omu na ovanailongo, nOvakriste kave na okuungaunga nonhondo novanhu va tya ngaho. Omolwashike mbela? Omuyapostoli Petrus okwa ti: “Paife ondi shi shii shili, Kalunga iha tale omunhu kombada. Ndele moshiwana keshe, keshe ou he mu tila ndee ta diinine ouyuki, ote mu wapalele.” — Oil. 10:34, 35.
3 Ovanailongo ovo va li mokati kOvaisrael vonale ova li hava mono ouwa mokukala pamwe navo. Osho osha li sha ulika kutya Jehova oha tale ko ngahelipi ovanailongo ngaashi omuyapostoli Paulus lwanima a ka pula shi na sha naJehova a ti: “Kalunga okOvajuda aveke mbela? Ke fi kovapaani yo? Heeno, oshili okovapaani yo.” — Rom. 3:29; Joel 2:32.
4. Omolwashike taku dulu okutiwa kutya ‘muIsrael yaKalunga’ kamu na ovanailongo?
4 Konima eshi Kalunga a ninga ehangano lipe nOvakriste ovavaekwa, oshiwana shaIsrael shopambelela kasha li vali shi na ekwatafano le likalekelwa naye. Ndele ponhele yaasho, Ovakriste ovavaekwa ova ninga ‘Israel yaKalunga.’ (Gal. 6:16) Paulus okwa yelifa shi na sha noshiwana osho shipe a ti: ‘Kape na vali Omugreka nOmujuda, epitotanda nokuhapitatanda, [omunailongo, NW] nOmuskiti, omupika nomudalwa, ndelenee aishe nomuaveshe oKristus.’ (Kol. 3:11) Kungaho, kape na oo a li e na okutalwa ko omunailongo meongalo lopaKriste.
5, 6. (a) Epulo lilipi li na sha naJesaja 61:5, 6 tashi dulika li holoke po? (b) Oolyelye ve li “ovapristeri vOmwene” nosho yo “ovanailongo” ovo va popiwa kuJesaja? (c) Omushike omo eengudu odo dopavali hadi longele kumwe?
5 Vamwe otashi dulika ve lipule shi na sha nexunganeko laJesaja 61, olo tali wanifwa meongalo lopaKriste. Ovelishe 6 yetukulwa olo otai popi ovo tava ka kala “ovapristeri vOmwene.” Ndele ovelishe 5, oya popya “ovanailongo” ovo tava ka kwafela nokulonga pamwe ‘novapristeri’ ovo. Omolwashike ovelishe oyo ya popya shi na sha ‘novanailongo’?
6 ‘Ovapristeri ovo vOmwene’ Ovakriste ovavaekwa ovo tava ‘nyumunwa tete’ notava “ka ninga ovapristeri vaKalunga novaKristus, ndele tava ka pangela pamwe naye ngaashi eehamba omido eyovi limwe.” (Eh. 20:6) Kakele kaasho, ope na yo Ovakriste vahapu ovadiinini ovo ve na eteelelo loku ka kala kombada yedu. Ovakriste ovo ohava longo nove na ekwatafano lopofingo naavo tava i meulu. Ndele molwaashi kave fi oshitukulwa ‘shaIsrael yaKalunga’ ove li ngaashi ovanailongo. Ova hafa eshi tava longo pamwe ‘novapristeri vOmwene’ ve li ‘ovafita voimuna novalongi voikokola yomiviinyu’ moilonga yeteyo notava kwafele ovavaekwa mokufimanekifa Kalunga okupitila mokuudifa nokuhonga vamwe oshili. Ovavaekwa nosho “eedi dimwe” ohava hongo ovanhu oshili noku va kwafela pahole va kale metwokumwe nayo. — Joh. 10:16, NW.
OVE LI “OVANAILONGO” NGAASHI ABRAHAM
7. Ovakriste kunena ova fa Abraham nosho yo ovadiinini vakwao vonale meityo lilipi?
7 Ngaashi twe lihonga moshitukulwa sha tetekela, Ovakriste vashili ove li ngaashi ovanailongo mounyuni waSatana woukolokoshi. Kungaho, ova fa Abraham nosho yo ovadiinini vakwao ovo vaha li oshitukulwa shounyuni waSatana nova li “ovanailongo novaenda kombada yedu eli.” (Heb. 11:13) Kashi na nee mbudi kutya otu na eteelelo lilipi, ohatu dulu okukala nekwatafano le likalekelwa naJehova ngaashi Abraham a li e li na. Jakob okwa ti kutya “Abraham okwa itavela Kalunga, ndele ye okwe li mu valulila ouyuki, nokwa ifanwa kaume kaKalunga.” — Jak. 2:23.
8. Jehova okwa li a udanekela shike Abraham, na Abraham okwa li e uditile ngahelipi eudaneko olo?
8 Kalunga okwa udaneka kutya oiwana aishe yokombada yedu otai ka nangekwa noupuna okupitila muAbraham noludalo laye. (Lesha Genesis 22:15-18.) Abraham okwa kala e na elineekelo kutya eudaneko olo otali ka wanifwa po, nonande ola ka wanifwa po konima eshi a fya nale. Okwa kala nokutembauka noukwaneumbo waye hanga onghalamwenyo yaye aishe, ndele nande ongaho, ina efa po okukala kaume kaJehova.
9, 10. (a) Ongahelipi hatu dulu okuhopaenena Abraham? (b) Ohatu kwafele ovanhu va ninge shike kunena?
9 Nonande Abraham ka li e shii kutya Jehova ota ka wanifa po naini eudaneko olo a li e mu udanekela, okwa kala e hole Jehova noku mu longela. Okwa kala e shii kutya ye omunailongo noina kendabala okukala ngaashi omukwashiwana medu lihe fi laye. (Heb. 11:14, 15) Natu hopaeneneni Abraham nokunangwafapaleka onghalamwenyo yetu; inatu kala hatu diladila okuliongelela omaliko, okukala twa tumbala ile tu kale tu na eifano lonhumba. Omolwashike tu na okulalakanena onghedi yokukalamwenyo oyo tai lalakanenwa kuvahapu ngeenge ounyuni ou ou li pokuxula po? Omolwashike tu na okukala tu hole ounyuni oo u li po ashike okafimbo? Otwa teelela ounyuni wa denga mbada u dule ou notwa halelela okulididimika nokuteelela fiyo osheshi omaudaneko aKalunga a wanifwa po. — Lesha Ovaroma 8:25.
10 Jehova ota shivi natango ovanhu vomoiwana aishe opo va dule okunangekwa noupuna okupitila moludalo laAbraham. “Ovapristeri vOmwene” ovavaekwa nosho yo ovanailongo, ile tu tye, eedi dimwe, otava shivi ovanhu mounyuni aushe momalaka e dule 600.
KALA U HOLE OVANHU VOMOIWANA AISHE
11. Salomo okwa li a shiva ovanhu vomoiwana va ninge shike?
11 Eshi Salomo a li a yapulila Jehova otembeli mo 1026 K.O.P., okwa li a didilika kutya ovanhu vomoiwana aishe otava ka waimina mokuhambelela Jehova metwokumwe neudaneko olo Jehova a li a udanekela Abraham. Okwa ilikana tashi di komutima a ti: ‘Omunailongo ou ke fi womoshiwana shoye, ngeenge ta di moshilongo shokokule, te uya omolwedina loye, osheshi naakwinya yo edina loye linene neke loye li neenghono nokwooko kwoye kwa yeluka taku ka udika, ye ngeenge te uya ndee ta ilikana mokutaalela ongulu ei. Mu uda hano meulu, monhele yoye, u ninge ashishe osho omunailongo te shi ku indile, opo oiwana aishe yomounyuni i shiive edina loye noku ku tila, ngaashi ovanhu voye Ovaisrael.’ — 1 Eeh. 8:41-43.
12. Omolwashike Eendombwedi daJehova di li ngaashi ovanailongo moilongo omo di li?
12 Omunailongo omunhu oo ta talele po ile e li moshilongo shihe fi shavo. Eendombwedi daJehova oda fa ovanailongo molwaashi ohandi yambidida ashike Ouhamba waKalunga womeulu oo u li mepangelo laKristus. Onghee hano, ihadi kufa ombinga moinima yopapolotika moilongo omo di li nonande vamwe ove udite kutya odi na okukufa ombinga.
13. (a) Oshike tashi ke tu kwafela tuha tale ko vamwe ve li ovanailongo? (b) Jehova okwa halele ovanhu va kale hava tale ko vakwao ngahelipi?
13 Luhapu ohashi limonikila noupu kutya ovanhu vonhumba ovanailongo monghedi yavo yokupopya, eenghedindjikilile davo, eholokepo lavo nosho yo onghedi yavo yokudjala. Ndele oinima oyo itai ti sha unene, molwaashi ovanhu ova faafana meembinga dihapu, kashi na nee mbudi kutya ovomoshiwana shilipi. Ngeenge otwe lihongo okuhakala hatu diladila konghedi omo vamwe va yooloka ko kufye, itatu ke va tala ko ve li ovanailongo. Ngeno kombada yedu alishe okwa li ku na ashike epangelo limwe, ile ngeno ounyuni aushe owa li oshilongo shimwe, ngeno kape na omunailongo. Jehova okwa halele ovanhu aveshe va kale oukwaneumbo umwe wa hangana, u li koshi yepangelo laye. Ndele mbela otashi shiiva ngoo kunena ovanhu vomoiwana aishe va efe po okukala va tala ko vakwao ovanailongo?
14, 15. Eendombwedi daJehova di li ongudu oda dula okuninga shike?
14 Mounyuni ou ovanhu ve lihole nove na omhepo youkwashiwana, otashi mbilipaleke okumona oohandimwe ovo ve hole ovanhu vomoiwana aishe. Ndele nande ongaho, otashi pula eenghendabala opo tuha kale nonhondo. Omutoti woshitaashi yo-TV hai ifanwa CNN wedina Ted Turner, okwa popya shi na sha nokulonga pamwe noohandimwe vomoiwana ya yoolokafana ovo ve na ounghulungu, a ti: “Okushakena novanhu va tya ngaho osha li oshimoniwa shikumwifi. Ovanhu ovo va dja koilongo imwe kanda li nde va tala ko ve li ‘ovanailongo,’ ndele ongaashi ovakwashiwana vakwetu. Outumbulilo ‘ovanailongo’ onde u tala ko u li omutyanai, nonda li nda tula po omhango mo-CNN kutya inau longifwa, kutya nee omombelewa ile omomhepo. Ponhele yaasho, outumbulilo ‘paiwana’ oo wa li u na okulongifwa.”
15 Eendombwedi daJehova di li ongudu mounyuni aushe, ohadi tale ko ovanhu vomoiwana aishe ngaashi Kalunga he va tale ko. Ode lihonga okukala hadi tale ko oinima ngaashi Jehova he i tale ko, naasho oshe di kwafela di lundulule okudiladila kwado nonghee di uditile vamwe. Kadi tonde ovanhu vokoilongo imwe ile di diladile kutya omunhu molwaashi ashike omunailongo ke shi omulineekelwa nohadi hafele okweendafana novanhu vomaludi e lili noku lili nove na okudula kwa yoolokafana. Mbela owa diladila ngoo nale kunghee Eendombwedi daJehova di li ongudu hadi ningi oinima nokunghee shiwa kufyeni atusheni okulundulula etaleko letu li na sha navamwe?
OUNYUNI UHE NA OVANAILONGO
16, 17. Onghalamwenyo otai ka kala ya tya ngahelipi ngeenge Ehololo 16:16; naDaniel 2:44 okwa wanifwa po?
16 Mafiku oiwana aishe otai ka lwifa epangelo laKalunga poita yaHarmagedon. (Eh. 16:14, 16; 19:11-16) Omido di dule po 2 500 da pita, omuprofeti Daniel okwa li a xunganeka kombinga yaasho tashi ka ningilwa omapangelo aeshe opanhu, a ti: “Pomafiku eehamba dinya Kalunga ou komeulu ota ka dika ouhamba itau ka teka po fiyo alushe, nepangelo lawo itali ka yandjwa koshiwana shimwe. Ndele owo otau ka nyanyaula notau ka teyaula omauhamba aeshe noku a xulifa po, ndelenee owo vene tau ka kala fiyo alushe.” — Dan. 2:44.
17 Diladila kutya ewanifo lexunganeko olo otali ka tya shike kwoove pauhandimwe. Kunena, keshe umwe ota dulu okutalwa ko omunailongo, molwaashi ounyuni owa tukulwa moilongo i lili noku lili. Ndele konima yaHarmagedon, itapa ka kala vali eengaba. Nonande ovanhu natango otava ka kala va yoolokafana, osho otashi ka ulika ashike kutya Kalunga okwa shita oinima iwa ya yoolokafana. Molwaashi otwa teelela onakwiiwa ihafifa ya tya ngaho, natu twikileni okuninga ngaashi hatu dulu tu tange nokufimanekifa Omushiti wetu.
Mbela owa teelela ngoo nodjuulufi eshi itapa ka kala vali eengaba dopaiwana odo da tulwa po kovanhu, naashi ito ka uda vali outumbulilo ‘omunailongo’?
18. Oihopaenenwa ilipi tai ulike kutya Eendombwedi daJehova inadi tala ko vamwe ve li ovanailongo?
18 Mbela otashi shiiva ngoo ovanhu aveshe mounyuni vaha kale va tala ko vakwao ve li ovanailongo? Heeno, otu na elineekelo kutya otashi shiiva. Nokuli nopaife, Eendombwedi daJehova ihadi tale ko vamwe ve li ovanailongo. Pashihopaenenwa, oitaimbelewa imwe inini oya hengumukila mumwe naikwao yokoilongo imwe. Osho osha ningwa opo ku shilipalekwe kutya oilonga yokuudifa otai longwa monghedi i li paunafangwa notai pondola. (Mat. 24:14) Etokolo olo inali ningwa she likolelela keengaba doilongo, okuninga shi li oshiteelelwa shopaveta. Osho otashi ulike kutya Jesus Kristus, Ohamba yOuhamba waKalunga, ota ende ta xulifa po eengaba odo da tukaula ovanhu nota ka ‘findana’ mafiku. — Eh. 6:2.
19. Elaka la koshoka loshili ola ningifa shike tashi shiiva?
19 Nonande Eendombwedi daJehova oda dja moiwana ihapu nohadi popi omalaka mahapu e lili noku lili, ohadi kendabala okupopya elaka la koshoka loshili, onghee hano, odi na oukumwe wa kola. (Lesha Sefanja 3:9.) Odi li oukwaneumbo womounyuni aushe oo uhe fi oshitukulwa shounyuni ou woukolokoshi. Oushili oo kutya oda hangana paife di li oukwaneumbo otau yandje oumbangi kutya mounyuni mupe itamu ka kala omunailongo. Ovanhu aveshe otava ka dimina nehafo oushili wetofwemo lokambo The Races of Mankind, olo tali ti: “Ovanhu vomihoko da yoolokafana aveshe ovamwainafana ngaashi Ombibeli tai ti.”


text:
EHOKOLOLO 80
Oshiwana shaKalunga tashi di muBabilon
TALA kwaasho tashi ningwa po mefano olo! Ovaisrael otava di moukwatwa muBabilon. Osho osha ningwa konima yomido mbali lwaapo okudja eshi Babilon sha li sha kwatwa ko kOvamedia nokOvapersia. Mbela ova li va mangululwa ngahelipi? Olyelye a li e va mangulula?
Ova li va mangululwa kuKores, ohamba yOvapersia. Ndele ofimbo Kores ina dalwa, Jehova okwa hangwa a xunganeka nalenale shi na sha naye okupitila momuprofeti Jesaja, a ti: ‘Oto ka ningila nge osho nda hala. Omivelo doshilando oto ka hanga da fyaala da yeuluka opo u dule okukwata ko oshilando.’ Kores oye a li omuwiliki wetanga lovakwaita olo la kwata ko Babilon, ngaashi ashike Jehova a li a xunganeka. Ovamedia nOvapersia ova li ve uya moshilando oufiku va hanga omivelo da fyaala da yeuluka.
Omuprofeti Jesaja okwa li yo a xunganeka kutya Kores ota ka yandja elombwelo opo Jerusalem notembeli yasho i tungululwe. Mbela Kores okwa li ngoo a yandja elombwelo la tya ngaho? Heeno, osho a li a ninga. Okwa lombwela Ovaisrael a ti: ‘Indeni paife ngaha kuJerusalem mu ka tungulule otembeli yaJehova, Kalunga keni.’ Nomolwaasho, ou wete mefano omo eshi Ovaisrael tava shuna kedu lavo.
Kakele kaasho, Ovaisrael vamwe kava li tava dulu okuya molweendo olo lile lokushuna kuJerusalem. Olweendo olo ola li lile neenghono, tali pula okweenda eekilometa 800 lwaapo. Ovanhu vahapu ovakulupe, ofimbo vamwe ovanaudu, nomolwaasho itava dulu okulitwika molweendo olo lile. Natango, vamwe kava li tava dulu okushuna omolwomatomheno amwe e lili. Onghee hano, Kores okwa lombwela Ovaisrael ovo itava dulu okuya a ti: ‘Yandjeni oisilveri noshingoli kovanhu ovo tava i va ka tungulule Jerusalem notembeli yasho.’
Ovaisrael ovo va li tava shuna kuJerusalem ova li va pewa eeshali dihapu. Kores okwa li yo e va pa oiyasha nomaholo enya a kufilwe kuNebukadnesar motembeli yaJehova eshi a hanauna po Jerusalem. Kungaho, Ovaisrael ovo ova li ve na okutwaalela eendongelwa dihapu.
Ova kala molweendo olo oule weemwedi nhatu nova ka fika naanaa peufwafimbo. Osho osha hala kutya Ovaisrael ova ka alukila kuJerusalem konima yomido 70 okudja eshi Jerusalem sha li sha hanaunwa po. Jerusalem osha kala eputu oule womido adishe odo. Ovaisrael ovo va li va alukila kedu lavo ova li va shakeneka omaupyakadi mahapu ngaashi hatu ke shi mona komesho.
Jesaja 44:28; 45:1-4; Esra 1:1-11.


text:
Nghee to dulu okuninga omatokolo opandunge fimbo u li omunyasha
‘Ovamati nye noukadona, tangeni edina lOmwene.’ — EPS. 148:12, 13.
1. Ovanyasha Ovakriste vahapu otava hafele eemhito ditunhula dilipi?
OTU LI pefimbo lididilikwedi neenghono. Ovanhu omamiliyona vomoiwana aishe otava mbobolokele kelongelokalunga lashili inashi monika nale mondjokonona. (Eh. 7:9, 10) Ovanyasha vahapu otava hafele oimoniwa itunhula eshi tava kwafele vamwe va ude ko oshili yOmbibeli oyo tai xupifa eemwenyo. (Eh. 22:17) Ovanyasha vamwe ohava ningi omakonakonombibeli, tava kwafele ovanhu va xwepopaleke onghedi yavo yokukalamwenyo. Vamwe natango ohava ka udifa onghundana iwa nouladi moitukulwa omo hamu popiwa omalaka oshinailongo. (Eps. 110:3; Jes. 52:7) Mbela ongahelipi to dulu okuhafela okukufa ombinga nouladi moilonga oyo tai longwa koshiwana shaJehova?
2. Oshihopaenenwa shaTimoteus otashi ulike ngahelipi kutya Jehova okwa halelela okulineekelela ovanyasha oinakuwanifwa? (Tala efano pehovelo loshitukulwa.)
2 U li omunyasha, oto dulu okuninga omatokolo oo lwanima tae ke ku yeululila eemhito dihafifa moilonga yaKalunga. Pashihopaenenwa, Timoteus wokuListra okwa li a ninga omatokolo opandunge oo e ke mu pefa oshilonga shoutumwa, tashi dulika fimbo a li e li pokuwanifa omido 20 ile 20 nasha. (Oil. 16:1-3) Osha fa shi li ngaha kutya Paulus okwa ka fiya po ashike eongalo lokuTessalonika olo opo la li la totwa konima yeemwedi donhumba eshi omapataneko onyanya oo a li a ningwa e mu fininika. Onghee hano, Paulus okwa li e lineekelela omunyasha Timoteus oshilonga shokushuna kuTessalonika opo a ka pameke ovamwatate. (Oil. 17:5-15; 1 Tes. 3:1, 2, 6) Diladila ashike nghee Timoteus a li e udite eshi a li a pewa oshinakuwanifwa osho!
ETOKOLO LOYE OLO LA FIMANENENA
3. Etokolo la fimanenena monghalamwenyo lilipi to dulu okuninga, nonaini tali dulu okuningwa?
3 Efimbo lounyasha olo efimbo lokuninga omatokolo a fimanenena. Ndele etokolo lokulongela Jehova olo ashike la fimanenena li dule aeshe oo to dulu okuninga. Onaini mbela etokolo olo li na okuningwa? Jehova okwa ti: “Dimbulukwa Omushiti woye momafiku ounyasha woye.” (Omuud. 12:1) Onghedi ya denga mbada omo to dulu ‘okudimbuluka’ Jehova oyo oku mu longela pauyadi. (Deut. 10:12) Etokolo loye lokulongela Kalunga nomutima aushe olo etokolo la fimanenena olo to dulu okuninga, notali ka wilika onakwiiwa yoye aishe. — Eps. 71:5.
4. Kakele kokuninga etokolo lokulongela Jehova, omatokolo vali amwe elipi monghalamwenyo taa ka kuma okulongela kwoye Jehova?
4 Oshoshili kutya etokolo loye lokulongela Jehova halo alike tali ka kuma onakwiiwa yoye. Pashihopaenenwa, otashi dulika yo u diladile shi na sha nongeenge oto ka hombola ile oto ka hombolwa, olyelye to ka hombola naye nongahelipi to ke lifila oshisho painiwe. Oo omatokolo a fimana, ndele oshi li pandunge okutokola tete ngeenge owa hala okulongela Jehova pauyadi ngaashi tashi dulika ile hasho. (Deut. 30:19, 20) Omolwashike mbela? Omolwaashi omatokolo oo okwa pambafana. Etokolo olo to ningi li na sha nohombo nosho yo noilonga otali ka kuma onghedi yoye yokulongela Kalunga. (Yelekanifa naLukas 14:16-20.) Sha faafana, ehalo loye lokulongela Kalunga otali ka kuma etokolo loye li na sha nohombo nosho yo oilonga. Onghee hano, ninga tete etokolo laasho shiwa unene ile tu tye sha fimanenena. — Fil. 1:10.
OTO KA LONGIFA NGAHELIPI EFIMBO LOYE LOUNYASHA?
5, 6. Hokolola oshimoniwa osho tashi ulike nghee okuninga omatokolo e li mondjila taku dulu okweetifa oimoniwa iwa lwanima. (Tala yo oshitukulwa moshifo eshi, shi na oshipalanyole, “Ehoololo olo nda li nda ninga fimbo nda li okaana.”)
5 Ngeenge owa tokola okulongela Kalunga, oto dulu okukonakona kutya oshike a hala u ninge, opo nee to tokola kutya oto ke mu longela ngahelipi. Omumwatate umwe Omujapani okwa ti: “Eshi nda li ndi na omido 14 onda li nda ya momapya nomumwatate omukulunhuongalo oo a li a didilika kutya kanda li handi hafele oukalele. Okwa li a lombwela nge newi litala a ti: ‘Yuichiro, inda keumbo ndele to kala omutumba u diladile nawa kwaasho Jehova e ku ningila.’ Onda li nda ninga ngaashi a lombwela nge. Onda ka kala handi diladila nokwiilikana oule womafiku onhumba. Oikala yange oya ka enda tai lunduluka kanini nakanini. Moule wefimbo lixupi, onda ka hovela okuhafela okulongela Jehova. Onda li handi hafele okulesha kombinga yovatumwa nonda ka hovela okudiladila shi na sha nokulongela Kalunga pauyadi.”
6 Yuichiro okwa twikila ko a ti: “Onda li nda hovela okuninga omatokolo oo fiku limwe taa ka kwafela nge ndi longele Jehova kondje yomafuta. Pashihopaenenwa, onda li nda tokola okulihonga Oshiingilisha. Eshi nda mana ofikola, onda li nda hoolola oilonga yetatafiku yokuhonga Oshiingilisha opo ndi dule okukokola ondjila. Eshi nda li ndi na omido 20, onda li nda hovela okulihonga Oshimongolia nonda li nda talela po ongudu yovaudifi ovapopi velaka lOshimongolia. Konima yomido 2, mo 2007 onda li nda talela po Mongolia. Onda li nda ya moukalele novakokolindjila vamwe nonda mona kutya ovanhu vahapu otava kongo oshili, opo nee onda li nda hala okutembukila ko ndi ka kwafele. Okudja opo, onda li nda shuna koJapan opo ndi ka ninge omalongekido. Onda kala handi kokola ondjila moMongolia okudja muAprili 2008. Onghalamwenyo yamo kaipu, ashike ovanhu otava tambula ko onghundana iwa, nohandi va kwafele va ehene popepi naJehova. Ondi wete kutya osho nda hoolola osha denga mbada monghalamwenyo yange.”
7. Omatokolo elipi tu na okuninga kufye vene, na Moses okwe tu tulila po oshihopaenenwa shilipi?
7 Keshe umwe oku na okuninga omatokolo kuye mwene e na sha nanghee ta ka longifa onghalamwenyo yaye e li Ondombwedi yaJehova. (Jos. 24:15) Itatu dulu oku ku lombwela u hombole ile uha hombolwe, ou tamu hombola naye ile oilonga oyo u na okutambula ko. Mbela oto ka hoolola ngoo oilonga oyo tai pula edeulo linini? Ovanyasha vamwe Ovakriste omu li momikunda da hepa, ofimbo vamwe mu li moilando ya punapala. Mounyuni aushe omu li mo yo mu na omaukwatya, okudula, owino, eitavelo nohokwe moinima ya yoolokafana. Otashi dulika mu li meenghalo da yoolokafana ngaashi ashike ovanyasha Ovaheberi vomuEgipti shonale va li meenghalo da yooloka ko kwaado domunyasha Moses. Moses okwa li ta hafele omauwa aeshe omombala, ofimbo Ovaheberi vakwao va li ovapika. (Ex. 1:13, 14; Oil. 7:21, 22) Ndele ngaashi nye, navo ova li pefimbo lididilikwedi neenghono. (Ex. 19:4-6) Keshe umwe okwa li e na okutokola kutya ota ka longifa ngahelipi onghalamwenyo yaye. Moses okwa li a ninga etokolo li li mondjila. —Lesha Ovaheberi 11:24-27.
8. Ekwafo lilipi ovanyasha ovo tava konakona omatokolo avo monghalamwenyo tava dulu okumona?
8 Jehova ote ku kwafele u ninge omatokolo e li pandunge pefimbo lounyasha woye. Oha yandje omayele e li pamafinamhango oo to dulu okutula moilonga meenghalo doye de likalekelwa. (Eps. 32:8) Shikwao vali, ovadali ovaitaveli nosho yo ovakulunhuongalo otava dulu oku ku kwafela u dilonge kunghee to dulu okutula moilonga omafinamhango oo. (Omayel. 1:8, 9) Natu ka kundafaneni omafinamhango Ombibeli opehovelo atatu oo taa dulu oku ku kwafela u ninge omatokolo e li pandunge oo taa ka kuma onakwiiwa yoye monghedi oyo tai ku etele ouwa.
OMAFINAMHANGO OMBIBELI ATATU OO E NA OKU MU WILIKA
9. (a) Ongahelipi Jehova e tu pa emanguluko lokuninga omatokolo? (b) ‘Okukonga tete Ouhamba’ ohaku yandje eemhito dilipi?
9 Kongeni tete Ouhamba waKalunga nouyuki waye. (Lesha Mateus 6:19-21, 24-26, 31-34.) Jehova okwe tu pa emanguluko lokuninga omatokolo. Ina popya kutya otu na okulongifa efimbo li fike peni lounyasha wetu moilonga yokuudifa Ouhamba. Ashike Jesus okwe tu pa efinamhango olo tali tu kwafele tu konge Ouhamba tete. Onghedi omo tamu tula moilonga osho a popya otai ke mu pa eemhito mu ulike kutya omu hole Kalunga, omu na ko nasha novanhu vakweni nomu na olupandu li na sha neteelelo lomwenyo waalushe. Eshi tamu diladila shi na sha nohombo nosho yo oilonga, lipuleni kutya: ‘Mbela etokolo eli otali ka ningifa nge ndi kale handi lipula unene neemhumbwe dange doinima yopamaliko ile otali ka kwafela nge ngoo ndi ulike ouladi u na sha nOuhamba waKalunga nouyuki waye?’
10. Oshike sha li sha ningifa Jesus a kale a hafa, nomatokolo elipi tae ke mu etela ehafo mu li ovanyasha?
10 Mona ehafo olo hali di mokuyakula vamwe. (Lesha Oilonga 20:20, 21, 24, 35.) Jesus okwe tu honga pahole efinamhango olo la fimanenena monghalamwenyo. Jesus okwa li a hafa neenghono monghalamwenyo yaye molwaashi okwa li ha longo ehalo laXe ndele halaye mwene. Okwa li ha kala a hafa eshi ovalininipiki tava tambula ko onghundana iwa. (Luk. 10:21; Joh. 4:34) Nanye otashi dulika mwa mona nale ehafo olo hali di mokukwafela vamwe. Ngeenge omwa ningi omatokola a fimanenena monghalamwenyo a kanghamena komafinamhango oo Jesus a honga, nopehe na omalimbililo otamu ka kala mwa hafa notamu ka hafifa yo Jehova. — Omayel. 27:11.
11. Omolwashike Baruk a li a kanifa ehafo laye, nomayele elipi Jehova a li e mu pa?
11 Ehafo linene ohali di mokulongela Jehova. (Omayel. 16:20) Hamushanga waJeremia wedina Baruk otashi dulika a li a dimbwa oshinima osho. Opa li efimbo limwe eshi a li ita hafele vali oilonga yaJehova. Jehova okwa li e mu lombwela ta ti: “Ove oto lihalele oinima inene? Ino i lihalela. Osheshi tala, ombelela keshe Ame ohandi i etele omupya, . . . Ndelenee ove ohandi ku pe omwenyo woye oshihakanwa, keshe apa to i.” (Jer. 45:3, 5) Mbela oto diladila kutya ngeno oshike sha ka hafifa Baruk, okulikongela oinima inene ile okuxupa pehanauno laJerusalem e li omupiya waKalunga omudiinini? — Jak. 1:12.
12. Etokolo lilipi la kwafela Ramiro a kale e na onghalamwenyo ihafifa?
12 Omumwatate umwe oo a mona ehafo mokuyakula vamwe oRamiro. Okwa ti: “Onda dja moukwaneumbo wa hepa oo hau di momukunda u li keemhunda daAndes. Eshi omukulu wange womumati a li a hala okufutila nge kounivesiti, osha li lela omhito iwa. Ashike onda hangwa opo nda ninginifwa ndi li Ondombwedi yaJehova nonda li nda pulwa komukokolindjila umwe tu ka udife naye mokadoolopa konhumba. Onda li nda ya naye, handi lihongo okukulula ndele handi toto po okakululilo opo ndi likwafe painiwe. Eshi twa pula ovanhu ngeenge ohatu dulu oku va honga Ombibeli, vahapu ova li ve shi tambula ko nolupandu. Lwanima, onda li nda waimina eongalo opo ashike la li la totwa nohali popi elaka lange loshidalelwamo. Onda kala moilonga yefimbo li yadi paife oule womido 10. Kape na vali eifano limwe ngeno la dula okweetela nge ehafo ngaashi olo nda mona mokukwafela ovanhu ve lihonge onghundana iwa melaka lavo loshidalelwamo.”
13. Omolwashike efimbo lounyasha olo unene liwa okuhovela okulongela Jehova pauyadi?
13 Hafela okulongela Jehova fimbo u li omunyasha. (Lesha Omuudifi 12:1.) Ino pumbwa okukala u udite kutya ou na okumona tete oilonga iwa opo u dule nawa okulongela Jehova. Efimbo lounyasha olo unene liwa okuhovela okulongela Jehova pauyadi. Ovanyasha vahapu kave na naanaa oinakuwanifwa ihapu i na sha nomaukwaneumbo nove na oukolele neenghono dokuungaunga noinakuwanifwa oyo i na omashongo. Mbela oshike osho wa hala okuningila Jehova fimbo u li omunyasha? Otashi dulika u na elalakano lokuninga omukokolindjila. Otashi dulika wa hala oku ka udifila koshitukulwa oko haku popiwa elaka loshinailongo. Ile u wete kutya ou na eemhito dokulonga shihapu meongalo leni. Ndele kashi na nee mbudi kutya owe litulila po elakano lashike moilonga yaKalunga, owa pumbwa okulikongela sha shokulikwafa painiwe. Mbela oto ka pumbwa edeulo li fike peni, noto ka hoolola oilonga yoludi lilipi?
LONGIFA OMAFINAMHANGO OMBIBELI U NINGE OMATOKOLO E LI MONDJILA
14. Oshike osho umwe e na okulungamena ngeenge ta ningi eemhangela di na sha nonakwiiwa?
14 Omafinamhango Ombibeli atatu oo twa kundafana otaa dulu oku mu kwafela mu diladile nawa ngeenge tamu ningi etokolo li na sha noilonga. Nopehe na omalimbililo, ovahongifikola veni ohava kala ve shii kutya openi tapa dumwa oilonga moshitukulwa sheni. Ile otashi dulika pe na ehangano lonhumba lopapangelo olo tali dulu oku ku lombwela kutya oilonga ilipi ya pumbwa ovanhu moshitukulwa ile oku wa hala oku ka udifila. Omauyelele oo haadi keedjo domounyuni otaa dulu okukala ekwafo, ashike lungama. Ovanhu ovo vehe hole Jehova otashi dulika va kendabale okukuna momutima woye ohole yokuhola ounyuni. (1 Joh. 2:15-17) Ngeenge owa yandje elitulemo kwaasho ounyuni tau yandje, otashi dulika shi ku pukife noupu.
15, 16. Olyelye ta dulu oku ku pa omayele a denga mbada e na sha noilonga?
15 Ngeenge ou na ediladilo lokuhoolola oilonga yonhumba, owa pumbwa omayele opandunge. (Omayel. 1:5) Olyelye ta dulu oku ku kwafela u ninge etokolo li na sha noilonga to longifa omafinamhango Ombibeli? Pwilikina kwaasho to lombwelwa kovanhu ovo ve hole Jehova, ve ku hole, ve ku shii nove shii nawa eenghalo doye. Otava dulu oku ku kwafela u talulule okudula kwoye nomalinyengotomheno oye. Otashi dulika osho tave ku lombwele shi ku kwafele u diladilulule kombinga yomalalakano oye. Kashi li tuu enangeko noupuna ngeenge ovadali voye ove hole Jehova! Ovakulunhuongalo vomeongalo leni ovo ve li ovalumenhu va pyokoka pamhepo otava dulu yo oku ku wilika. Shikwao vali, oto dulu okupopya novakokolindjila nosho yo ovapashukili ovaendi. Va pula kutya omolwashike va ninga etokolo lokuya moilonga yefimbo li yadi. Ove shi enda ngahelipi opo va hovele okukokola ondjila nongahelipi have lifile oshisho painiwe? Oukalele wavo owe va kwafela ngahelipi va kale va wanenwa?
16 Ovo ve ku shii nawa otava dulu oku ku pa omayele opandunge. Pashihopaenenwa, natu tye nee owa hala okweefa ofikola ove u hovele okukokola ondjila molwaashi ashike uhe hole oilonga oidjuu yokofikola. Omunhu oo e ku hole ota dulu okudidilika mo omalinyengotomheno oye ndele te ku kwafele u mone kutya ofikola otai dulu oku ku kwafela u kale iho sholola diva, naao ou li oukwatya wa fimanenena ngeenge owa hala okulongela Jehova pauyadi.
17. Omatokolo elipi tu na okuhenuka?
17 Keshe oo ta longele Jehova ota ka hangwa koiponga yopamhepo oyo ya kwatela mo omanwefemo oo taa dulu oku mu ehenifa kokule naJehova. (1 Kor. 15:33; Kol. 2:8) Ndele oilonga imwe otai dulu okweetifa oiponga yopamhepo shi dulife ikwao. Mbela ope na vamwe vomomudingonoko weni ovo ‘oshikepa yeitavelo lavo ya teka’ konima eshi va hoolola oilonga yonhumba? (1 Tim. 1:19) Oshi li pandunge okuhenuka okuninga omatokolo oo taa tula moshiponga ekwatafano loye naKalunga. —Omayel. 22:3.
TYAPULA OUNYASHA WOYE U LI OMUKRISTE
18, 19. Oshike osho umwe e na okuninga po ngeenge oku wete ehe na natango ehalo lokulongela Jehova?
18 Ngeenge owa kulika ehalo lokulongela Jehova momutima woye, hafela eemhito odo u na u li omunyasha omulongelikalunga. Ninga omatokolo oo tae ku kwafele u hafele okulongela Jehova pefimbo eli litunhula.
19 Oshike u na okuninga ngeenge ou wete uhe na natango ehalo lokulongela Jehova? Ino sholola okutwikila okupameka eitavelo loye. Konima eshi omuyapostoli Paulus a hokolola shi na sha neenghendabala daye dokulalakanena onghedi yokukalamwenyo oyo tai dulu okunangekwa noupuna kuKalunga, okwa shanga ta ti: ‘Ngeenge mu nomadiladilo amwe moshinima shonhumba, naasho otamu ke shi hololelwa kuKalunga. Ndelenee keshe apa twa fikeni, natu endeni mondjila imwe nokukala mediladilo limwe.’ (Fil. 3:15, 16) Twikila okukala ho dilonga kohole yaKalunga nokomayele aye opandunge. Jehova ota dulu oku ku kwafela u ninge omatokolo e li pandunge pefimbo lounyasha woye.


text:
OSHIPALANYOLE SHOKOMBADA
Mbela exulilo oli li poduka?
Kalunga mbela ota ka pitika ovanhu va twikile okulipangela nokunyona po onakwiiwa yavakwao? Hasho, ngaashi twe shi mona, ota ka ya mo olunyala eshi ta ka xulifa po omaupyakadi aeshe oo a kala a nyikifa ovanhu oluhodi oule womido. Kalunga oo a shita ovanhu nosho yo edu okwa hala u shiive kutya mafiku ota ka katuka onghatu. Ongahelipi a holola eshiivo olo la fimana?
Diladila kefaneko eli: Ngeenge to i molweendo nohauto, otashi dulika u na okukonga tete ouyelele u na sha nonhele oyo kointaneta, mouwaalita ile u konge omalombwelo a shangwa. Opo nee, ngeenge wa mono omadidiliko omeendjila naao opaushitwe kutya otaa tu kumwe naako wa finda, oho kala u na elineekelo kutya ou li popepi nokufika konhele oko wa finda. Sha faafana, Kalunga okwe tu pa Eendjovo daye, odo da popya omalunduluko oo e li mounyuni a didilikwedi. Ngeenge tu wete omadidiliko okuwanifwa kwoiningwanima, ohatu kala twa tomhwa kutya exulilo oli li popepi elela.
Ombibeli oya yelifa kutya mounyuni aushe otamu ka ningwa oiningwanima ididilikwedi oyo tai ka tetekela exulilo. Otamu ka monika oiningwanima neenghalo di lili noku lili odo inadi monika nale mondjokonona yovanhu. Natu ka taleni koiningwanima imwe oyo ya tumbulwa mEendjovo daKalunga.
1. OMALUNDULUKO OO TAA NINGWA MOUNYUNI AUSHE Exunganeko olo li li muMateus etukulwa 24 ola tumbula omusholondodo woiningwanima oyo tai ningwa kombada yedu i li oshitukulwa shedidiliko. Oshitukulwa shedidiliko osho otashi ulike ‘exulilo lefimbo lounyuni’ notashi twala fiyo osheshi “taku uya exulilo.” (Ovelishe 3, 14) Oiningwanima oyo oya kwatela mo oita, ondjala, omakakamo edu keembinga neembinga, ehapupalo loukolokoshi, ovanhu vehe nohole nosho yo ovawiliki vomalongelokalunga tava pukifa ovanhu. (Ovelishe 6-26) Oshoshili kutya oiningwanima ya tya ngaho oya kala tai ningwa oule womido. Ashike, eshi exulilo tali ehene popepi aishe otai holoka oshita pefimbo loudjuu. Oiningwanima oyo otai ka waiminwa yo komadidiliko atatu taa londwele taa landula.
2. EENGHEDI DOVANHU Ombibeli oya ti kutya ‘omafiku axuuninwa,’ momukakena wefimbo olo tali twala pexulilo eenghedi dovanhu otadi ka xutuka. Oya ti yo: ‘Ovanhu otava ka kala nokulihola vo vene, ovanalwisho voimaliwa, ovalitangi, novalinenepeki novasheki, vehe neduliko kovakulunhu, vehe shii kupandula, vehe neitavelo, vehe nohole, vehe nombili, ovalundili, ovahenalidiliko, ovakwanyanya, ovatondi vouwa, ovakengeleledi, ovahayavala, ovafulalali, ohole yavo yokuhola ouhalu mwii i dule ei yokuhola Kalunga.’ (2 Timoteus 3:1-4) Oshoshili kutya okuhe na eenghedi okwa kala ko nale, ndele ‘momafiku axuuninwa’ omo unene kwa lunda pombada nomolwaasho taa ifanwa “omafimbo madjuu” okukaliwa muwo. Mbela naave owa didilika kutya eenghedi dovanhu oda xutuka?
3. OKUNYONAUNWA KWEDU Ombibeli oya ti Kalunga ota ka ‘nyonauna po ovo hava nyono edu.’ (Ehololo 11:18) Omeenghedi dilipi ovanhu hava nyono edu? Ohava nyono edu ngaashi pefimbo laNoa: “Edu la nyonauka koshipala shaKalunga. Nedu la yada oukolokoshi. Opo nee Kalunga okwa tala edu, ndele lo la nyonauka.” Opo nee Kalunga okwa ti: “Ndele ame ohandi ke va hanauna po.” (Genesis 6:11-13) Mbela owa mona oumbangi wa yela oo tau ulike kutya oukolokoshi otau lundu pombada? Kakele kaasho, ovanhu ova hanga oshitwa she likalekelwa mondjokonona yovanhu osho kutya: Otava dulu okunyona po edu, mokuhanauna po ovanhu aveshe. Ove na oilwifo momake avo. Edu ohali nyonwa vali monghedi imwe. Oinima oyo hai tu yambidida opo tu kale nomwenyo, ngaashi omhepo oyo hatu fudile mo, oinamwenyo nomiti nosho yo efuta, oya nyonaunwa molwaashi ovanhu ihave i longifa nawa.
Lipula kutya: ‘Omido efele lwaapo da pita, ovanhu mbela ova kala ngoo ve na eenghono dokweeta ehanauno?” Kunena ovanhu ohava nyonauna omidingonoko eshi hava longifa eenghono davo opo va ninge exumokomesho mokunduluka oilwifo. Omolwexumokomesho mouteknologi olo tali endelele, ovanhu otava monika va fa tava dulu okuuda ko ile okuxulifa po oilanduliko. Onghee hano, ovanhu havo ve na okupangela edu. Fimbo oinamufudo aishe inai hanaunwa ko kedu, Kalunga ota ka katuka onghatu a hanaune po ovo hava nyono edu. Naasho osho a udaneka!
4. OILONGA OYO TAI UDIFWA MOUNYUNI AUSHE Oshitukulwa shimwe vali shedidiliko lexulilo osha xunganeka kutya otapa ka longwa oilonga ididilikwedi. Ombibeli oya ti: “Evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” (Mateus 24:14) Oshikonga eshi shokuudifa osha kala sha yooloka ko monghedi ya tongomana komaudifo omalongelokalunga mahapu oo a kala nokuudifa oule womido dihapu. Momafiku aa axuuninwa, etumwalaka lokondadalunde ola kala nokudivilika, “evangeli eli louhamba.” Mbela ou shii elongelokalunga limwe olo hali divilike etumwalaka olo? Nonande omalongelokalunga amwe ohaa monika a fa taa udifa etumwalaka olo, mbela ohaa udifa ashike momudingonoko wavo ile ohaa tandavelifa onghundana iwa ‘mounyuni aushe i ningile oiwana aishe ondombwedi’?
O-Web site yo-www.jw.org otai divilike “evangeli eli louhamba” ile tu tye onghundana iwa yOuhamba. Oku na oishangomwa tai yelifa etumwalaka olo momalaka e dule 700. Mbela ou shii onghedi ikwao oyo tai divilike onghundana iwa yOuhamba monghedi ya tya ngaho? Nale fimbo o-Web site yo-www.jw.org inai totwa po, Eendombwedi daJehova oda kala da shiivika nawa omolweenghendabala dado dokutandavelifa onghundana iwa i na sha nOuhamba waKalunga. Okudja mo 1939, kombada yoshifo keshe shOshungonangelo okwa kala ku na outumbulilo, “Tai shiivifa Ouhamba waJehova.” Embo limwe lomomalongelokalunga ola ti kutya oilonga yokuudifa yEendombwedi daJehova oya kala “nokutamunuka mo neenghono noitai dulu okuyelekwa na sha.” Oundombwedi wa tya ngaho otau divilike onghundana iwa oyo kutya mafiku ‘exulilo otali ke uya’ eshi Ouhamba waKalunga tau ka katuka onghatu.
EFIMBO LIDIDILIKWEDI MONDJOKONONA
Mbela owa didilika kutya omalondwelo omaxunganeko aeshe ane opaMbibeli oo a popiwa moshitukulwa eshi okwa kala nokuwanifwa moipafi yoye? Moule womido di dulife pefele, ovaleshi voshifo eshi ova kala nokumona ouyelele u na sha noiningwanima yomounyuni oo tau va kwafele pauhandimwe va mone kutya exulilo oli li popepi. Ovakembauli vamwe inave shi dimina, ova itavela kutya oushili nomavalulo oo oshinima shopaumwene notashi dulu okuningwa kovanhu. Ova ti yo okudja eshi omakwatafano omounyuni aushe taa ende nokuhapupala, neenghalo dounyuni onghee ngoo tadi naipala. Kakele kaasho, ope na oumbangi inau monika nale tau ulike kutya otu li mefimbo la xuuninwa lididilikwedi mondjokonona yovanhu.
Ovanawino vamwe ove wete kutya otwa teelela okumona omalunduluko manene kombada yedu. Pashihopaenenwa, mo 2014, ovanongononi vamwe okwa li va popya molaporta yavo shi na sha noshiponga shinene osho tashi ka xulifa po ovanhu. Ovanongononi ovo ova ti: “Eshi twa konakona noukeka oiningwanima younyuni otwa mona kutya eemwenyo dovanhu odi li monghuwo i na onghambe.” Ovanhu vahapu ova tomhwa filufilu kutya otu li pefimbo lididilikwedi mondjokonona. Ovanyanyangidi voshifo eshi nosho yo ovaleshi vahapu vasho ova tomhwa kutya efimbo eli lididilikwedi otali ulike kutya otu li momafiku axuuninwa nonokutya exulilo oli li popepi. Ndele ponhele yokukala wa tila onakwiiwa, oto dulu okukala wa hafela exulilo. Omolwashike hatu tile ngaho? Omolwaashi oto dulu okuxupa pexulilo.


text:
Oranjemund – Oshivilo shoipindi shokomudo (Diamond Festival) oshititanho osha enda nawa ko doolopa yo kawe Oranjemund.
Oshivilo shoipindi osha hovelele pexulilo lohani yadjako fiyo opehovelo laDesemba 2016. Ovanangeshefa vanini novo pokati ovali vamona omhito va ulike oipindi yavo moauliko oipindi mOranjemund.
Moshipopiwa shae eshi apa tulula oshivilo eshi pambelewa Minista yomauyelele Tjekero Tweya, sha leshwa ponhele yae ku Ngoloneya woshitopolwa sha \\Karas Lucia Basson, okwa tumbula kutya oshivilo shoipindi eshi sha hovela konima yeedula nhano dakapita, osha eta ovanhu pamwe, nosha yeulula omhito yomangeshefo kovanangeshefa vomodoolopa.
Oshivilo sholudi eli osha eta omakwatafano opaipindi, okuulika oilandifomwa noku topolelafana omauyelele a nghene ovanangeshefa tava dulu oku yambulapo eengeshefa davo.
Tweya okwa tumbula kutya odoolopa ya Oranjemund oyali ashike yatungwapo nelalakano lokukwafela ovo tava mhina okawe, ashike konena ota tumbula nomukumo kutya odoolopa oya huma komesho meendelelo.
Ta tumbula kutya omafaneko mahapu ena sha nehumokomesho lo doolopa okweli pyakidilwa nao, ngaashi okuliwe melipyakidilo lokutunga oshipangelo shepangelo, ofikola yepangelo, eembelewa depangelo, omaumbo naikwao ihapu.
Okwa yelifa yoo kutya oshivilo shoipindi iha shi ningwa ashike nelalakano lokulandifa, ndele oha shiningwa yoo nelalakano lokushiivifa nghene odoolopa ya Oranjemund tai wapalele oku pindika.
Moku tambulako ovaenda Meya wodoolopa ya Oranjemund Henry Coetzee moshipopiwa shae sha leshwa ku Kansela melelo lodoolopa ya Oranjemund Toivo Auala okwa tumbula kutya, efimbo eli lo shivilo sho Diamond Festival olo efimbo loku yeulula eemhito domangeshefo mo doolopa ya Oranjemund.
Ta tumbula kutya oshivilo sholudi eli nonande osheya pefimbo leliko liheli nawa, osha dula okunana ovalandifi vahapu, mwa kwatelwa ovanangeshefa vanini novopokati, oshoyo omahangano oo anyama kepangelo.
Coetzee okwa pandula omahangano oshoyo oohandimwe ovo hava yambidida opo oshivilo eshi shidule oku kalako odula keshe. Ta ti oshivilo eshi nande opo ashike sha hovele konima yeedula nhano dakapita, otashi endelele.
Omwaalu wovalandifi novatalelipo otau ende tau i komesho odula keshe, neshongo olo la taalela elelo lodoolopa olo onhele yaandjuka nawa omo ovanangeshefa tava dulu oku ulikila oipindi yavo vamanguluka, nelelo lodoolopa ya Oranjemund olina omafaneko opo li longekide onhele yaandjuka nawa ko Extention 15.
Coetzee okwa tumbula kutya odoolopa ya Oranjemund oili lela moku lundululwa okudja modoolopa yomhina nokuya pomufika welelo lodoolopa ngaashi naana omalelo eedoolopa moshilongo.


text:
EHOKOLOLO 109
Petrus ta talele po Kornelius
OMULUMENHU oo e li ofika mefano omo omuyapostoli Petrus naavo ve li ofika pamwe naye ookaume kaye. Ndele mbela omolwashike omulumenhu oo a twila Petrus eengolo? Mbela oku na oku mu twila eengolo? Mbela ou shi shii kutya omulumenhu oo olyelye?
Omulumenhu oo edina laye oKornelius, omukulunhu wetangakwaita laRoma. Kornelius ka li e shii Petrus, ndele nande ongaho, okwa li a lombwelwa e mu ifane keumbo laye. Natu ka taleni kutya osha li sha enda ngahelipi opo a ifane Petrus keumbo laye.
Ovashikuli vaJesus votete ova li Ovajuda, ndele Kornelius ka li Omujuda. Ndele nande ongaho, Kornelius okwa li e hole Kalunga, okwa li ha ilikana kuye nokwa li ha longele ovanhu ouwa muhapu. Efiku limwe omutenya, omweengeli umwe okwa li e mu holokela, ndele ta ti kuye: ‘Kalunga okwe ku hokwa nota ka nyamukula omailikano oye. Tuma hano ovalumenhu vonhumba va ye kuJoppe va ka tale omulumenhu wedina Petrus. Otave mu hange meumbo laSimon, oo ha di pomunghulofuta.’
Nopehe na okwoongaonga, Kornelius okwa li a tuma ovalumenhu va ka tale Petrus. Eshi ovalumenhu ovo va fika popepi naJoppe mefiku la landula ko, Petrus okwa li a hangwa kombada yongulu yaSimon. Ndele fimbo Petrus a li kombada yongulu, Kalunga okwa li e mu pa emoniko omo a li a mona elapi linene tali di meulu. Melapi omo omwa li mu na omaludi aeshe oinamwenyo. Omhango yaKalunga oyo a li a pa Ovaisrael oya li ye va indika vaha lye oinamwenyo oyo, molwaashi oya li inai koshoka. Ndele nande ongaho, Petrus okwa li a uda ondaka tai ti: ‘Fikama Petrus, dipaa oinamwenyo u lye!’
Petrus okwa nyamukula a ti: ‘Ahowe, inandi lya nande onale oikulya inai koshoka.’ Ndele ondaka oye mu lombwela vali tai ti: ‘Keshe osho Kalunga ta ti kutya osha koshoka, ino tya osha nyata.’ Petrus okwa li a lombwelwa eendjovo odo lwoikando itatu. Ndele fimbo ta diladila kutya oinima oyo a mona memoniko oya hala okutya shike, ovalumenhu venya va tumwa kuKornelius ova li va fika peumbo nova li tava kongo Petrus.
Petrus okwa londoloka kongulu, ndele ta ti kuvo: ‘Aame ou ta mu kongo. Otamu kongele nge shike?’ Eshi ovalumenhu ovo ve mu hepaululila kutya omweengeli wonhumba okwa li a lombwela Kornelius a shive Petrus keumbo laye, Petrus okwa li a dimina okuya pamwe navo. Efiku la landula ko, Petrus nookaume kaye ova li va ya kuKesarea va ka talele po Kornelius.
Kornelius okwa li yo a shiva ovapambele vaye nosho yo ookaume kaye vopofingo keumbo laye. Eshi Petrus a fika, Kornelius okwa li e ke mu shakeneka. Opo nee, Kornelius okwa twa eengolo nokulinyongamena peemhadi daPetrus, ngaashi u shi wete mefano omo. Ndele Petrus okwa tya kuye: ‘Fikama, naame omunhu ashike ngaashi ove.’ Doshili, Ombibeli otai ulike kutya osha puka okulinyongamena koshipala shomunhu noku mu ilikana. Otu na ashike okwiilikana kuJehova oye aeke.
Konima yaasho, Petrus okwa li a hovela okuudifila ovanhu ovo va li va ongala meumbo laKornelius. Okwa ti: ‘Paife onda mona kutya mboli Kalunga oha hokwa omunhu keshe oo a hala oku mu longela.’ Ndele fimbo Petrus ta popi, Kalunga okwa tilila omhepo yaye iyapuki kombada yovanhu ovo va li va ongala nova hovela okupopya omalaka e lili noku lili. Oshinima osho osha li sha kumwifa ovahongwa vaJesus Ovajuda ovo va li va ya pamwe naPetrus, molwaashi ova li tava diladila kutya Kalunga okwa hokwa ashike Ovajuda. Osho osha li she va kwafela va mone kutya mboli Kalunga iha tale ko ovanhu vomihoko donhumba ile dongadi kutya ova fimana kuye ve dule ovanhu vomihoko dikwao. Atusheni otwa pumbwa okukaleka alushe oshitwa osho momadiladilo, hasho mbela?
Oilonga 10:1-48; 11:1-18; Ehololo 19:10.


text:
ETUKULWA 5
Samuel okwa li ha longo osho sha yuka
Okudja eshi Samuel a li okamatyona, okwa kala ha di noha longo ketwalihangano, oko ovanhu va li hava i va ka longele Jehova. Mbela ou shii kutya osha enda ngahelipi opo Samuel a kale ha di metwalihangano? Tete natu ude kombinga yaHanna, meme waSamuel.
Oule wefimbo, Hanna okwa li a halelela okumona nande okaana kamwe, ashike ka li ha mono ounona. Onghee hano, okwa li a ilikana kuJehova a mana mo. Okwa li a udaneka kutya ngeenge okwa dala okaana okamati, ote ke ka twala ketwalihangano laJehova oko ka kale haka di nokulonga. Jehova okwa li a uda eilikano laHanna, opo nee Hanna okwa ka dala okaana okamati. Okaana oko okwe ka luka Samuel. Eshi Samuel a wanifa eedula nhatu ile nhee lwaapo, Hanna okwe mu twala ketwalihangano opo a ka kale ta longele Kalunga ngaashi naanaa a li a udaneka.
Pefimbo opo, Eli oye a li omupristeri omukulunhu metwalihangano. Eli okwa li e na ovanamati vavali ovo navo va li hava longo yo ketwalihangano. Dimbuluka kutya etwalihangano ola li onhele yokulongela Kalunga, novanhu ovo hava longo oko ova li ve na okukala ve na elihumbato liwa. Ashike ovanamati vaEli ova li hava ningi oinima ii neenghono. Samuel okwa li he va mono eshi tava ningi ngaho. Mbela Samuel naye okwa li ha ningi oinima ii ngaashi ovanamati vaEli?— Hasho nandenande. Okwa kala ta longo osho sha yuka, ngaashi naanaa a hongwa kovadali vaye.
Mbela oto diladila kutya Eli okwa li e na okuninga po shike kombinga yovanamati vaye vavali?— Okwa li e na oku va handukila. Okwa li yo e na oku va ta mo metwalihangano laKalunga vaha kale tava longo mo vali. Molwaashi Eli ina ninga po sha, Jehova okwa li e mu handukila nosho yo ovanamati vaye vavali. Jehova okwa li a tokola oku va katukila onghatu.
Fiku limwe konguloshi, fimbo Samuel a li a nangala, okwa uda omunhu te mu ifana ta ti: ‘Samuel!’ Opo nee okwa lotokela kuEli, ndele Eli okwa ti: ‘Inandi ku ifana ame.’ Osho osha ningwa vali lwoikando ivali. Eshi sha ningwa oshikando oshititatu, Eli okwa lombwela Samuel kutya ngeenge okwa udu vali ondaka tai mu ifana na tye ashike: ‘Jehova popya, ohandi pwilikine.’ Samuel osho a ninga. Opo nee Jehova okwa ti kuye: ‘Lombwela Eli kutya ohandi ka handukila oukwaneumbo waye omolwoinima ii oyo tava ningi.’ Mbela eshi wa tala osha li ngoo shipu kuSamuel okulombwela Eli etumwalaka la tya ngaho?— Ahowe, kasha li shipu. Nande Samuel okwa li a tila, okwa ninga naanaa ngaashi Jehova e mu lombwela. Osho Jehova a popya osha ka wanifwa. Ovana vaEli ova ka dipawa, na Eli okwa ka fya yo.
Samuel okwe tu tulila po shili oshihopaenenwa shiwa. Okwa li ha longo osho sha yuka nonande okwa li ha mono vamwe tava ningi oinima ii. Ongahelipi shi na sha naave? Mbela naave owa hala okukala ho longo osho sha yuka ngaashi Samuel? Ngeenge owa kala to ningi ngaho, oto ka hafifa Jehova nosho yo ovadali voye.
LESHA MOMBIBELI YOYE
1 Samuel 2:22-26; 3:1-21